Gaizka Barandiaran. Omenaldia - Euskonews\nAdiskide batek beste adiskide berri bat ekarri zidan. Euskaltzale handi batek beste batenganako bidea ireki zidan. Herrikide batek bestearen gaineko zubi lana egin zidan. Eta bi pertsona horien adiskidantzaz ohoratu naiz ni, zorionekoa. Ohorea baita Gaizkaren lagun izatea, Iokin Zaitegirena izatea suertatu zitzaidan bezalatsu. Iokinen eskuz hurbildu nintzen Gaizkarengana. Eta bi mailatako katea zoragarria izan da, horien bitartez lehen eskuko testigantza izan baitut, gizarte euskaldunean XX mendearen zati luze batean gertatutakoa hobeto ulertzeko.\nGaizka Barandiaran. Zaitegik azaltzen digun moduan, bera eta “Loramendi” olerkaria ikaskide izan ziren Arrasateko haur eskolan. Eta hark aitortzen duenez, txikitako urte haietan inbidia zion atxabaltarrari (orduan Bedoña auzoa Aretxabaletakoa zen) azken honek landare eta animalien izenak ezagutzen baitzituen. Iokinek, aldiz, bere burua “kalekume zango zuri”-tzat zuenak, ozta-ozta bereizten zituen belak eta kurriloak, pikoak eta mizpirak.\nBere idazkietatik Gaizka Barandiaran ezagutu nuenean – hain zuzen ere, Iokinen “Euzko Gogoa”-ren orrialdeetan- askoz hurbilago jarri nuen – izaeraz- “Loramendi”-rengandik Zaitegirengandik baino. Begi bistan zegoen Gaizkak – edo artean Salvador?- herri muina barne barnean zeramala. Eta urte batzuk geroxeago – Salvador hura Gaizka bihurtuta- ahalegin guztiak egiten zituen bere sentimenduak herri poesiaz adierazteko.\nHorrela diosku Gaizkak, justu orain dela mende erdi bat, Arrasateko hizkeraz, Guatemalan argitaratutako “Euzko Gogoa”-ren urtarrila-otsaila zenbakian. Gaizkak bere ingurua deskribatzen digu, gogoan daramatzan bere bi herrietako bazterrak uztartuz. Oñati eta Arrasate edo Arrasate eta Oñati. Oñatiarra jaioa eta “mundrautarra” hazia. Eta bi toki izen handi horien erdian beste txikiago bat: Marko Etxeberri, barandiarandarrek euren eskuz eta izerdiz 1920 inguruan eraikitako baserria, alegia. Julian aitak benetan ausardia erakutsi zuen, industriaren ildoetatik apustu gogorra egindako Arrasate hartan fabrikara jo beharrean baserri berri bat jaso baitzuen. Baserriaren askatasuna nahiago izan zuen lantegiaren seguritatea baino. Marko Etxeberri baserriak zer nolako uzta eman behar zuen jakin izan balu...! Ez natzaio ari, noski, etxeko abereak elikatzeko ereiten zuten artoari edo ogitarako gariari. Ez. Hori, edozein baserriri eska dakiokeen gutxienekoa da. Marko Etxeberrik emandako giza uztari buruz ari naiz, noski.\nZilegi bekit – eta zure baimenarekin, Gaizka- aipamen berezia egitea ekitaldi honetan zure anaia Bixenteren gain. Berriki joan zitzaigun, eta Arrasateko historia txikia ezagutzen dugunok badakigu zein meritu izan duen Gaizkaren anaiak, bere ofizioan. Bixente “errementarixie” nolabait mugatu beharko banu, berezko bere jakintzatik erakutsi zigun apaltasun eta eskuzabaltasunarengatik egingo nuke. Beti zegoen prest laguntzeko, eta hamaika ikasgai eman dizkigu bere lan xumetik.\nEzin dut esan nolakotasun horiek Barandiarandan sendian berez ematen ote diren, baina – Gaizka- zure ibilbidea ikusita... eskuzabaltasuna erruz praktikatu duzula garbi dago. Zure jakintza nola irradiatu duzun, zure erein jardunak zein nolako emaria loratu duen eta zure irizpideek zein nolako argibide eder eskaini dituzten, hori guztiaz ohartzeko, zure Curriculuma irakurtzea nahikoa da. Horren bitartez zure lanaren tamainaz jabetzen gara.\nApaltasuna aipatu dut anaia Bixenteren kasuan. Apala zen, ziur asko, jesuitekin ikasi ez zuelako. Zuri begira, berriz, nire galdera honako hauxe da: apal ager al daiteke zurearen moduko lan historialarekin? Nik ez dut zalantzarik horretaz: Ez! Begira: Zaitegi– bere obraz kontziente genuelako- ez zen bat ere apal azaldu. Areago, harro zegoen. Ez dut esan harroa zenik, baizik harro zegoela. Bizitzan zerakutsan jarrera bere obraren ondorioa zen. Zaitegiren gisako beste kasu gehiago jar nitzake, batzuk zuzenean bizi izan ditudalako eta beste asko erreferentziaz.\nBaina nire gogoeta honi muga estuagoak jarri nahi dizkiodalako Gaizkaren orbitako adibide batzuk gogoratuko ditut: Ignacio Errandonearekin gutxi baina harreman batzuk izan nituen eta klasikoetako maisu nafarra harrotasuna zerion, bere hoztasunean; bestalde, pertsonalki ezagutu ez nuen arren, ez dirudi “Orixe” apaltasunaren eredutzat har genezakeenik. Jesuitekin ikasi nuen bost urtez, goi mailako irakasleak izan nituen (Ostolaza, Elizegi, Tamayo, Altuna, Goena eta abar) eta gain girotik bederen konpainiako kideen lan eta bizitzarako estiloarekin ohitu nintzen. Beharbada – Gaizka- honez gero asmatu duzu nora nahi dudan joan; izan ere, aurreko nire burutapen horrek beti narama ondorio berdinera: nik uste dut jesuitak euren lorpenaz harro senti daitezen hezitzen dituzte. Horixe da iruditzen zaidana, bederen. Zuen lan ekarpena dela eta, mundutik burua goi eta tente joan zaitezten hezitzen zaituztetela.\nBeraz, Gaizka: horren konbentzimendutik adierazita, harro egon zaitezke egindako guztiarengatik. Ad Maiorem Dei Gloriam jardungo ote zenuen epaitzea ez dagokit niri. Baina gaur zuen aurrean agertzeak eskaintzen didan aukeraz baliatuta, zure lanean Euskal Herriaren aintzak mugiarazi zaituela azpimarratu nahi dut. Eta euskal gizaki arruntontzat, duda izpirik gabe, horixe da funtsezko meritua.\nJosulagun batzuen izenak aipatu ditut. Gaizkak 1928an erabaki zuen, Jose Markiegik lagunduta, Konpainiarako urratsa. Durango, Belgikako Tournai, Marneffe, Durango ostera, Oña, Bartzelona (soldadu gisa, anaia bat salbatzearren. Eskuzabaltasunaren beste adibide bat), Xabier, Oña ostera (hemen apaiztu zen 1947ko uztailaren 30ean), Gandia, Tutera (hamabost urtez), Alemaniako Mainz, Austriako Innsbruck (hiru urte), Donostian (1967tik 1992an jubilatu arte, San Ignacio ikastetxean) eta orain Loiola.\nBarandiaranen biografia txiki bat idatzi ahal izan nuen 1997an, beraren konplizitatearekin. Ez da lehen aldiz hitz hau erabiltzen dudala, Gaizkaren eta bion artean sortutako lan giroari nagokionean. Lehenago, 1981ean, Iokin Zaitegiren bizitza argitaratu nuen askoz liburu lodiago batean. Ezingo nuke ziurtatu, Zaitegiri buruzko bezain lodia gertatuko zatekeenik, Gaizkak bere buruari autozentsura jarri izan ez balio. Baina hortxe ibiliko zitzaion, nonbait. Zaitegi, Konpainiarekiko lokarrietatik aske zegoen bitartean Gaizkak askoz zuhurrago jokatu behar izan baitzuen nirekin izandako elkarrizketetan... eta berarentzat bakarrik gorde nahi izan zituen ia-ia hirurogeita hamar urtetako bizipen asko eta asko. “Dei Gloriam” –ek isiltasuna exijitzen ei du, beste hainbat sakrifizioren artean.\nGaizka Barandiaran bere garaiko seme zintzoa izan zen. 1916ko martxoaren 3an Oñatin jaioa, bi urterekin aldatu zen sendiarekin Arrasatera. Eskolan, Zaitegik eta Gaizkak maisu berdina izan zuten, Francisco Urrutia, alegia. Bestalde, Jose Markiegi abade zenaren eraginpeko taldekidea zelako euskal kulturarako lehen hurbilketa bizi izan zuen Gaizkak. Arrasaten 1927an antolatutako Euskararen Eguna, esaterako, umearen une handi haietako bat jazo zen: jendaurrera azaldu behar izan zuen euskaraz irakurtzera. Eta Markiegiren eskutik ere antzerki lanetan hasi zen... eta euskal abestiak ikasten... eta dantzan. “Ni dantzaria izan nintzan mutikotan” - diosku Gaizkak- “Eta Durangoko ikastetxean nengoenean sortu zitzaidan euskal dantzak zaintzeko gogoa”. Gaizka Barandiaran Euskal Herriko Txistulari Elkarteak eta Euskal Dantzarien Biltzarrak eginiko omenaldian.\nHarrez geroztikako soka luzea izan da. International Folk Music Center-en 1953ko bileran egon ahal izateko kapelau izendatu zuteneko anekdotak; Tuterako mojetako neskek txistulari bat behar zutela eta Gaizkarengana jo zutenean bezala, nesken taldea-Gaizka binomioak eman zezakeen joko diabolikoak beldurtuta, nonbait, Aita Nagusiak nesken eta txistulariaren artean gortina bat jartzea exijitu zuela, Gaizkak dantzarien mugimenduak ikustea eragotziz; Maxi Aranbururekin burutu lankidetza, euskal dantzak Nafarroan eragiteko; Iztuetarekin “topo egitea”; “Danzas de Euskalerri I, II eta III liburuen argitarapena, Auñamendi Bilduman; “Basque Music” ekarpen bikaina, Londreseko The New Grove Dictionary of Music” delakoan; “Txistulari”, “Dantzari”, Boletin de la RSBAP, “Cuadernos de Etnologia y Etnografia de Navarra”, “Príncipe de Navarra” “Egan”, Euskonews eta beste aldizkari askotan euskal folkloreari buruz publikatutako artikuluak; dozenaka hitzaldi, lankidetza eta erakuspen praktiko. Euskal folklorearen alde egin duzuna dela eta, Ez al da nahikoa, Gaizka, lehen niotsun moduan, harro egoteko?\nEuskaragintzako abiapuntua, berriz, Belgikako Tournai hirian nobiziagoa egiten ari zeneko garaian koka daitekeela esango nuke. “Gerkerazko ikasketak barruz samintzen ninduen – dio Gaizkak- eta asuna bezain bizierregarria gertatzen zitzaidan. Beti nengoen pentsatzen, euskaraz larre-hizkuntza izatetik kultura hizkuntza izatera pasatu ahalko genuen” Hogei urte zituela ekin zion Homeroren Iliada euskaratzeari. Aita Estefania josulagun euskaltzaleak lagun, Lizardiren eta Orixe-ren poemak frantseseratu eta Konpainiak Parisen argitaratzen zuen “Etudes” aldizkarian publikatu ziren. Tournain ezagutu zuen Zaitegi. Eta bertan ere eman zion Gaizkari Aita Estefaniak, gerra zibileko burugabekeriaren ondorioz herriko Jose Markiegi, Joxe Joakin Arin eta Leonardo Guridi apaizak fusilatu zituztenaren berri.\nTuteran kaleratu zuen “Iliasena”, 1956an, herri hartan Gaizkaren ikasle izandako Rafael Moneo arkitektoaren marrazkiekin apaindua. “Nire adimeneko lehen semea - dio Barandiaranek- Iliasena izan zen; merezi zuen, bada, Homerek eta, noski, euskarak” Ordurako Gaizkaren artikuluak “Euzko Gogoa”-n irakurtzen ziren, batez ere filosofiari buruz osatuak. “Kant, Aristoteles, Sokrate, Platon, Heidegger, Marcel, Sartre, Seneca,... ditut atsegin” diosku. Urte askotako emaitza bezala “ Gauzaki, Izaki eta Gizaki” lanarekin Andima Ibiñagabeitia Saria irabazi zuen eta 1989an argitaratu zioten, “Unibertsitaterako liburuak” sailkapenean. Bitartean eta baita gero ere dozenaka artikulu azaldu dira Gaizkaren sinadurarekin eta baita lan mardulak osatu ere, nahiz eta argitaratu gabeak geratu diren, orain arte behintzat. Ulertzen al duzu orain hobeto zergatik egon behar duzun harro?\nAzken hilabeteotan, Loiolako bere erretiroan lanean segitzen du, erretiroa ez baita geldirik egotearen sinonimoa. Eta Gaizka, lehengo askatasun mugatua murritzagotu egin bazaio ere, hantxe ari da, urtetako ezagutza aberatsari itxura ematen. Noizean behin, bere uzta bereziko ale berri bat heltzen zaigu existentzialismo, aristotelismo, humanismo eta ikusmolde desberdinetako zertzeladak azalduz, Saski Naski eder batean bilduta. Gaizka, eskerrik asko, gure herriaren alde burutu duzun obrarengatik. Zaude harro! Ez da bekatu eta. Zorionak omenaldi honetan, bihotzez, eta urte askotarako! Testua, egileak Gaizka Barandiarani Euskal Herriko Txistulari Elkarteak eta Euskal Dantzarien Biltzarrak, 2005eko maiatzaren 15ean Gipuzkoako Aldundiaren Jauregian eginiko omenaldian irakurri zuen.\nBARANDIARAN BALANZATEGUI, Salvador ZAITEGI, Jokin


Ongi etorri euskarazko eskolara, murgiltze-eredura!\nEskolaratzeko unea aldaketa handien momentua da familietan. Batzuek, jada, egina dute bidea haur eskolan; beste askok, aldiz, hiru urte betetzearekin batera ekiten diote. Ezbairik gabe, une zirraragarria eta motibagarria da denentzat: seme-alabak euskarazko eskolan hasiko dira, beren harremanak zabaldu eginen dituzte eta haien bizi-esperientziak aberastu. Haientzat bezala, gurasoentzat ere mundu berri bat irekiko da.\nZiur aski eskolaratzeko une horretan, askok dagoeneko ezagutuko dute era.eus. Baina, hala ez den horientzat, atal berri bat sortu dugu. Atal horretan, begi kolpe batez, plataforma honek eskaintzen duena erakutsiko da, gurasoak erraz ikus dezaten zenbat baliabide eta aukera dituzten eskura.\nHorretarako, era.eus webguneko Baliabideen ataletik aukeraketa bat egin dugu, bi irizipideren arabera: batetik, haurraren adinerako eta eskolatu berri diren familientzat egokia izatea; bestetik, dauden baliabideen aniztasunaren erakusleiho izatea.\nEz galdu denbora gehiago eta jo Ama, aita, ongi etorri eskolara!\nAi, ama! Eskolarik gabe, zer egin udako oporretan?\nZubi luzeari “akueduktu” esaten bazaio, nola izendatu seme-alaben haurren udako oporraldia? Bi hilabete eta erdiko parentesia? Transiberiarra? Ogirik…\nSan Joan sua: Ona barnera, gaiztoa kanpora!\nUdako solstizioaren erritua ez da oraintxekoa. Antzinako garaitik heldu da barrenak garbitzeko beharra eta ohitura txarrak baztertzekoa. Txar…


Arropa arduratsua ekoizteko kanpaina | Consumer\nArropa arduratsua ekoizteko kanpaina\nIntermón Oxfamek herritar guztiak gonbidatu ditu 'Tira del hilo' kanpainan parte hartzera, ehungintzako enpresei arropa baldintza duinetan egiten dela bermatzeko.\nIntermón Oxfamek dio kostu txikiko arroparen %70 hori egiten duten langileen oinarrizko eskubideak errespetatuko diren bermerik ez dagoen herrialdeetan egiten dela. Egun amaigabeen mende, beren eskubideak defendatzeko elkartzea debekatzen zaie eta, gainera, oso soldata txikiak irabazten dituzte. Alde horretatik, GKEak salatu duenez, “ehungintzako patronalak ez du ulertu kontu horiek, eta entzungor egin die enpresei erantzukizun soziala eskatzen dieten erakundeen eskaerei”.\nHori dela eta, “Tira del hilo” esloganarekin, “Bidezko merkataritza” kanpainaren barruan, Intermonek formulario bat jarri du bere web orrian, Espainiako Jantzigintza Enpresen Federazioari (Fedecon) ehungintzako enpresei prestakuntza, irizpideak eta prozedurak emateko, arropa baldintza duinetan egingo dela bermatzeko.\nEspainiako jantzigintzako enpresa batzuk prekarietate-baldintzak kontrolatzeko neurriak hartzen hasi diraEspainiako jantzigintzako enpresa batzuk prekarietate-baldintzak kontrolatzeko neurriak hartzen hasi diranon egiten diren jantziak. “Baina ahalegin hori ez da nahikoa izango Espainiako industria osoa egoera horretaz jabetzen ez bada eta hori konpontzeko neurriak hartzen baditu”, dio GKEak. “Gaur egun ezin dugu bermerik izan janzten dugun Espainiako markako arropa duintasunez egiten dela bermatzeko”, erantsi du.\nEmakumea da egoera horren biktima nagusia; izan ere, lehen munduko herrialdeek egiten dituzten arropak moztu eta josten dituen lan-indarraren %75etik %90era bitartean dago. Jantzigintzako bost langiletik hiruk, gutxienez 15 milioi emakumek, kontraturik gabe eta inolako gizarte-estaldurarik gabe egiten dute lan.Gutxienez 15 milioi emakumek egiten dute lan kontraturik eta inolako gizarte-estaldurarik gabe.. 10 zentimo kobratzen dute orduko Bangladeshen, 30 zentimo Txinan eta Bulgarian, eta 70 zentimo Marokon. Enpresek kostuak merkatzeko egiten duten lasterketak ez dirudi mugarik, eta egoera hori larriagotzen laguntzen du".\nIntermónek gogorarazi du Alemaniako Munduko Futbol Txapelketan kirol-marka handiek milioika dolar gastatu zituztela publizitatean, eta, bitartean, kostuak aurrezten zituztela, nazioarteko lan-eskubideak errespetatzen ez diren Asiako herrialdeetako esportazio-eremu frankoetan artikulu asko ekoiztean.\narropa garantías-eu herritarrak intermon-eu oxfam-eu


Itsasperrik hartuko du Plazaolako bide berdearen eguna - Sakana - Guaixe.eus\nItsasperrik hartuko du Plazaolako bide berdearen eguna\nGuaixe 2022-05-20 14:31\nOinezkoak Irurtzungo Plazaola bide berdeko zubia pasa berri. UTZITAKOA\nIgandean ospatuko da. Zamartzetik eta Irurtzundik Itsasperrira martxak abiatuko dira 11:00etan.\nArakilgo eta Irurtzungo udalak kide dituen Plazaola turismo partzuergoak 22. Plazaolako Bide Berdearen Eguna antolatu du. Estreinakoz bide berdea ez da eguneko protagonista izanen, Egiarretako Itsasperri ermita erromanikoa baizik. Aldaketa horretarako hiru arrazoi eman dituzte partzuergoko arduradunek. Alde batetik, Itsasperriren enblematikotasuna eta balio historiko eta monumentala azpimarratu ditu. Bestetik, Itsasperri Sakanako etorkizuneko bizikleta bidearen eta Donejakue bidearen erreferentzia gune bihurtu nahi dela, Plazaolako Bide Berdearekin eta, hedaduraz, Eurovelo 1 Europako bizikleta bidearekin lotura indartuz. Eta, azkenik, , abenduko euriteek bide berdea oso egoera txarrean utzi dutela, Imotz, Arakil eta Irurtzungo zatiak kaltetuenak hain zuzen. Partzuergotik azaldu dutenez, Nafarroako Gobernuko Turismo Zuzendaritza Nagusiak dagoeneko aurreratuta du kalte horiek konpontzeko proiektu bat, eta lanak berehala hasteko asmoa du.\nIbilbide gidatuak, eta beste\nBide berdeek oinezkoak eta txirrindulariak hartzen dituzte. Plazaolako bide berdearen egunean ere bizikletaz eta oinez egiteko ibilbide gidatuak izanen dira 11:00etan. Ibilbideetako bat Uharte Arakilgo Zamartzeko ermitatik abiatuko da 12 km-ko ibilbidea. Bizikletak martxan jarri aurretik, 10:00etan, eraikin erromanikoa ezagutzeko bisita gidatua izanen da nahi duenarendako. Bestea Irurtzungo autokarabana gunetik abiatuko da Itsasperrirantz. Kasu horretan 5 km-ak oinez edo bizikletaz egiteko aukera izanen da. Bi abiapuntuetatik ateratzen diren tropelek laguntzaileak eta zaintza ibilgailua izanen dituzte. Ibilbide horietan parte hartzeko ez da izenik eman behar, baina garaiz iristea eskatu du antolakuntzak.\nBitartean, Itsasperrin Plazaolako eremuko produktuen azoka hartuko du 11:00etatik aurrera. Bisitariak taloa, sagardoa, gazta, eztia, pitxiak, haziak eta beste eskuratzeko aukera izanen du. Ermitak eguerdian bi jarduera hartuko ditu. Aurrenekoa 12:00etan izanen da eta bisita gidatu baten bidez eraikinaren historia eta bere ondare aberastasuna ezagutzeko aukera izanen da. Materialen birziklapena sustatu eta horrela hondakinen sorrera murrizteko, familiendako animazio tailerra eskainiko du Tramanukulu Haur Jolasak-ek 13:00etan. Ermitak hartuko duen bigarren jarduera 13:30ean izanen da: Sakanako bizikleta bidea proiektuaren aurkezpena. Sakanako Garapen Agentziak aukera hori baliatuko du, esaterako, ibilbidearen planoak erakusteko.\nItsasperri ingurua jardueraz beteta egonen denez, antolatzaileek autoz joan behar dutenei aholkatu diete Etxarrengo gasolindegian edo Etxarrenen aparkatzeko. Aranburu frontoitik Itsasperrira joan etorrian txutxu tren bat ibiliko da 11:00etatik 14:30era. Bestetik partzuergotik ingurunea zaindu eta zaborrik ez sortu eta ez botatzeko deia egin die parte hartzaileei.\nPlazaola turismo partzuergoak egunaren antolakuntzan Arakil, Irurtzun, Irañeta eta Uharte Arakilgo udalek eta Sakana Garapen Agentziak eta Sakanako Mankomunitateak eskainitako lankidetzari eta inplikazioari eskertu dute. Baita ibilbide gidatuetan boluntario direnei ere. Agrozumosek, Aguas Beteluk eta Lacturalek ekitaldirako beraien produktuak eskaini dituzte, parte hartzaileen artean banatzeko. Egunaren antolaketak Nafarroako Gobernuko Turismo, Merkataritza eta Kontsumo Zuzendaritza Nagusiaren laguntza eta finantzaketa du.\nGizartea Arakil Egiarreta Irurtzun Uharte Arakil


BIDEOA: Miren Artetxe margolaria, klasikoarekin eta modernoarekin jolasten - Urola Kostako Hitza : Urola Kostako Hitza\nBIDEOA: Miren Artetxe margolaria, klasikoarekin eta modernoarekin jolasten\nIturri zaharretik edaten badu ere, egungo joerekin uztartzen ditu lanak Miren Artetxe (Arroa Goia, Zestoa, 1958) artistak. Azpeitiko bizilagunak margolanen erakusketa zabaldu du Betharram eraikineko erakusketa aretoan, eta Miren Artetxeren marguakizenpean, artistaren askotariko margolanak ikusteko aukera izango da hilaren 16ra bitartean. Artetxek adierazi duenez, obra klasikoak ditu oinarri margolanak sortzerako orduan, baina ukitu desberdina ematen die gero horiei. Besteak beste, Dali artista du eredutzat. Honako hau Uztarria Komunikazio Taldeak, Urola Kostako Hitzak eta Kulturaz kooperatibak elkarlanean sortutako Mikrouhinak bideo sortarako egindako lana da honako hau:\nArtetxeren erakusketa astelehenetik ostiralera, 18:00etatik 20:00etara bitartean izango da ikusgai Foru Ibilbideko erakusketa aretoan. Asteburuetan eta jaiegunetan, aldiz, 12:00etatik 14:00etara zabalduko dute.


Cohn Bendit eta Bayrou elkarri kristorenak esaten • ZUZEU\nGertatutakoan, eman genizuen honen berri Liberationerako esteka batean.\nInnoble hitzarekin hasi zen asuntua, baina berotu egin zen bi politikarien arteko liskarra Europako hauteskundeen atarian. Ez dezgun ahaztu, biak ala biak direla, euren aukeretako zerrendaburuak.\nBayrouk dio sarri mintzatzen direla Cohn Bendit eta Sarkozy telefonoz, eta hirutan joan izan dela harekin bazkaltzera (behin berandu iritsita ere bai). Hori innoblea dela ustez Sarkozyren politikaren aurka dabilen batentzat.\nCohn Benditen defentsa, atakea: bera bazkari horietara joan bada, taldeburu zelako izan dela eta Bayrouk ederki dakiela nola izaten diren gauza horiek, beraz, ignominia dela halako gauza bat herritarren aurrean esatea.\nEta Bayrouk segi: ignominia ezagutzen dut zure beste bat. Eta ondoren esaten du horixe iruditzen zaiola garai batean Cohn Bendittek haur-sexualitateaz idatzitako lan bat, non pedofilia ez omen den behar bezain argi salatua geratzen.\nBi oilar pareta gainera igo eta kukurrukuka, horrelaxe agertu dira bi politikariak. Eta bitartean, Sarkozyk arrautzak epeletan.\nBayrou, Cohn Bendit, Frantzia, politika, sarkozy


Unanue Aholkulariak - Komunitatea - Baleike.eus\nAholkularitza bulegoa: Zergak, Lan Arloa, Kontabilitatea, Gestoria, Finantzak, Higiezinak, Kontu Ikuskaritza\nAlokairuen atxekipenean aldaketa\nIrailaren 1etik aurrera higiezinen alokairuan aplikatu beharreko atxekipenaren zenbatekoa %19,5ekoa izango da.\n2015 uzt 24\nUztailaren 12tik aurrera aplikatu beharreko atxekipenen zenbatekoetan aldaketak izan dira: - Profesionalek aplikatu beharreko atxekipenak %19tik %15era eta %9tik %7ra murriztu dira. - Higiezinen al...\n2014ko errenta aitorpen kanpainaren amaiera\nDatorren ekainaren 25ean amaitzen da 2014ko errenta aitorpena aurkezteko epea. Oraindik ez baduzu egin, etor zaitez gure bulegoetara eta lagunduko zaitugu.\n2014ko Errenta eta Aberastasun aitorpen kanpaina\nIrekita dago 2014ko Errenta eta Aberastasunaren aitortza egiteko kanpaina. Aurkezpenerako epea apirilaren 17tik ekaineraren 25era zabalduta dago. Aurkezteko laguntza beharra edo zalantzarik baduzu ...\nUnanue Aholkulariak ere .EUS ekimenarekin bat egin eta domeinu berria martxan dugu jada. Hemendik aurrera www.unanue.eus web orrian aurkituko gaituzu.\nSalbuespenak salbuespen, 2015eko urtarriletik aurrera indarrean dago administrazio publikoarentzako fakturak formatu elektronikoan igortzera behartzen duen legea. Zure kasua hau bada eta lege honen...\nRenove Makineria 2015 Dirulaguntzak\n2015/01/20ko datarekin Industri makina berrietako inbertsioak sustatzeko laguntzak eskatzeko epea zabaldu da. Zure enpresarako makina berri batean inbertitzeko aukera aztertzen ari bazara etor zait...\nAtxekipenaren zenbatekoan aldaketak\nJarduera profesional bat burutzen baduzu, lokala alokairuan baduzu... 2015eko urtarriletik aurrera aplikatu beharreko atxekipenen zenbatekoa aldatu egin da. Etorri eta aldaketen berri emango dizugu.\nMugagabeko kontratazioetarako tarifa finkoaren luzapena\nMugagabeko kontratazioei dagokion gizarte segurantzako 100 euroko tarifa finkoa 2015eko martxoaren 31era arte luzatu da.


San Martin egoitza eta eguneko zentroko arreta zerbitzuak kontratatzeko lizitazioak aurrera darrai — Oñatiko udala\nSan Martin egoitza eta eguneko zentroko arreta zerbitzuak kontratatzeko lizitazioak aurrera darrai\nMemoria teknikoen balorazioa argitaratu da eta eskaintza ekonomikoen plikak ireki dira goizean\nOñatiko zentroak ondo ezagutzen dituzten bi enpresa dira lizitazio prozesura aurkeztu zirenak: Aita Menni eta Eulen. Bi enpresetako langileek zerbitzu mota ezberdinak eskaintzen dituzte gaur egun egoitzan eta eguneko zentroan. Eskaini asmo duten zerbitzuaren inguruko memoria teknikoa osatu zuten enpresek eta horixe baloratu berri du hartarako izendatu zen adituen batzordeak. Proposamenaren ikuspegi orokorra baloratu da eta beste zenbait arlo konkretu ere bai: lan programa, kudeaketa eredua, hizkuntza berdintasuna, emakumeen eta gizonen arteko berdintasuna, zentroa mantentzeko plana eta informazio sistemak. Puntuazioak oso parekatuta egon dira baina bereziki baloratu diren 7 arloetatik seitan Servicios Sociales Aita Menni enpresa gailendu da, Eulen Servicios Sociosaniarios SArekiko 5.4 puntuko aldea ateraz.\nBaina esleipen prozesua ez da amaitu, gaur goizean eskaintza ekonomikoen plikak ireki baitira. Eskaintza ekonomikoak beste 49 puntu eskuratzeko aukera emango die enpresei. Beraz, orain arteko puntuazioa irauli daiteke. San Martin egoitza eta eguneko zentroko arreta zerbitzuaren kontratuak pisu ekonomiko handia du. Udalak zehaztu duen aurrekontua 5.500.000 euro pasa da urteko.\nSan Martin egoitzan aldundiarekin hitzartutako 77 plaza daude egun baina datorren urtean beste sei sortzea aurre ikusten da. Eguneko zentroan berriz, atzo aurreratu bezala, 30 plaza izango dira azarotik aurrera. Bi zerbitzuetako erabiltzaileei osoko arreta ematea da martxan den lizitazio prozesuaren bidez udalak lotu nahi duena.


Kultura kalean izango da eta ohikoak ez diren gunetan 7x7 ekimenarekin - Aretxabaleta - Goiena.eus\nKultura kalean izango da eta ohikoak ez diren gunetan 7x7 ekimenarekin\nMirari Altube 2014-05-22 16:12\n7x7 kultura ekimena aurkeztu dute Aretxabaletan kultura ekitaldiak kalera ateratzeko helburuarekin, eta era berean, ohikoak ez diren herriko guneetara zabaltzeko asmoarekin. Modalitate ezberdinetako kultura ekintzak izango dira, tartean kontzertuak eta txotxongilo emanaldiak, eta ekimen horretan Aretxarte merkatarien elkartea izan du lagun Udaleko Kultura Sailak.\nEkaina eta uztaila bitartean egingo diren zazpi kultura ekintza elkartu dituzte, hortik dator 7x7 izena. Gehienak egubakoitzetan, pare bat izan ezik –horiek eguaztenetan–, eta guztiak arratsaldeko 19:00etan.\nHerriko sortzaileen emanaldiak eta kanpotik etorritakoenak elkartu dituzte. Hala, Leizarra musika eskolako Kombo taldeak eta bandak emanaldi bana eskainiko dituzte, eta arpa eta perkusio kontzertua Ane Artetxe donostiarrak eta Iñaki Letamendi tolosarrak. Txotxongilo ikuskizun bi izango dira, gainera: TTR taldeak, Urrun erreinua eskainiko du eta Bihar taldeak, Ipuin magikoak.\nDirt Jump eta trialsin ikuskizuna ere izango da Herriko Plazan; eta bukatzeko, uztailaren 11n, swing, blues eta funk doinuak lantzen dituen The Romanticos taldearen kontzertua.\nLeizarra musika eskolako Kombo taldea, Mitarte kalean.\nTxotxongiloak, TTR taldearekin: "Urrun erreinua", Gipuzkoa plazan.\nLeizarra musika eskolako banda Arlutzeko plazan.\nTxotxongiloak, Bihar taldearekin: "Ipuin magikoak", Santa Kurtz plazan.\nArpa (Ane Artetxe) eta perkusioa (Iñaki Letamendi) Gurea atzeko plazan.\nDirt Jump eta trialsin ikuskizuna, Herriko Plazan.\nThe Romanticos taldearen kontzertua, Iralabarri plazan.


Javier Arocena. Margolaria: Kalkulurik eginez gero, bizitza honetan ez dago ezertxo ere merezi duenik; baina une bakoitza gogoraraziz gero, den-dena bizitzeko arrazoi dela konturatuko zara - Euskonews\nEz dakit, ez dut asko ulertzen. Gaur egun ideiak obren gainetik gailentzen direla uste dut. Orain oso modan dago argazkigintza, badaude, nire iritziz, oso gauza interesgarriak, baina ez dut uste pinturarekin zerikusirik duenik. Mila lanbidetako artista...\nBai, kristalean amnistiaren aldeko kartel bat genuelako, Mafaldaren marrazki bat. Kristala hiru aldiz puskatu ziguten eta behin Molotov koktel bat ere bota zuten; pentsa dezakezunez, ederki gardostu ziguten denda guztia. Amaitze aldera...\nJavier Arocena ARTaretoan\tJavier Arocena Echeverria (Donostia, 1935) Margolari gipuzkoarra On Fausto Arocenaren, Bildariren, semea da, Euskal Herriko gai historikoei buruzko produkzio baliotsuaren egilea den gipuzkoar historialariarena. 1965. urtean Bizcarrondorekin, Tapiarekin eta Gracenearekin “UR” margolaritza-taldea sortu zuen. Gaztetatik margolaritza-alorrean nabarmendu zen: 1959an, 24 urte zituela, gipuzkoar artista berrien lehen saria lortu zuen, baita Donostiako Gabonetako Lehiaketako “Regoyos” saria, lehen sari ugari eta askotariko sariak ere. Haren lana bilduma publikoetan, hala nola, San Telmo Museoan, Durangoko Arte Museoan eta Gipuzkoako Foru Aldundian, ikus daiteke, baita bilduma pribatuetan ere. Bai bakarka bai taldean, 1955etik berrogeita hamar bat erakusketa egin ditu, besteak beste, Donostian, Bilbon, Parisen eta Madrilen. Bere azken erakusketa, momentuz, Donostiako Alga galerian egin du aurten.\nAROCENA ECHEVARRÍA, Javier COBREROS URANGA, Vicente José María CHILLIDA JUANTEGUI, Eduardo OTEIZA EMBIL, Jorge BASTERRECHEA ARZADUN, Néstor MENDIBURU MIRANDA, Remigio RUIZ BALERDI, Rafael SISTIAGA MOSSO, José Antonio LABOA MANCISIDOR, Mikel JIMÉNEZ ESCUDERO, María Paz GRACENEA AGUIRREGOMEZCORTA, José TAPIA AYESTARÁN, Alejandro BIZCARRONDO JIMÉNEZ, Carlos


AEB Kenyako Klimari buruzko Konferentzian berretsi du ingurumen-politika ez dela aldatuko | Consumer\nAEB Kenyako Klimari buruzko Konferentzian berretsi du ingurumen-politika ez dela aldatuko\nTopaketako parte-hartzaileek oso panorama iluna egingo dute datozen urteetarako.\nEgilea: mediatrader 2006-ko azaroak 7\nKlimari buruzko Nazioarteko XII. Konferentzia atzo, astelehena, inauguratu zen Nairobin (Kenya), eta politikariek eta ingurumenaren defendatzaileek premiaz jarduteko eskatu zuten, planetaren beroketaren aurka borrokatzeko. Hala ere, AEBk, herrialde kutsatzaile nagusietako batek, berretsi zuen ez duela jarrera aldatuko, eta horrek esan nahi du ez duela Kyotoko Protokoloa berretsiko. Harlan Watsonek, AEBetako ordezkaritzetako bitarteko lehendakariak, 2009ko urtarrilean amaitu zuen Harlan Watson-ek, adierazi zidan ez dagoela aldaketarik gure posizioan, ezta lehendakaritzan ere.\nGaur, asteartea, egingo diren legegintza-hauteskundeetan demokratek garaipena lortzeko itxaropena dute zenbait erakunde ekologistek, AEBek ingurumen-politika alda dezaten. Demokratek irabaziko balute, Kiotoko Protokoloa ez litzateke berretsiko, baina “oso litekeena da berotegi-efektuko gasen murrizketei buruzko lege bat onartzea”, esan zuen Hans Verolmek, Naturarentzako Mundu Funtsaren (WWF) ordezkaritzaburuak.\nAzaroaren 17ra arte egingo den hitzaldi honetan parte hartzen dutenek ez dute oso giro ona erakusten. Moody Awori Kenyako presidenteordeak esan zuenez, “klima-aldaketa berehala azaleratzen da gizateriak inoiz izan duen mehatxu larrienetako bat”.\nSteve Sawyer Greenpeaceko kontseilariak, berriz, Brasili dei egin zion gai horri buruzko gutunak hartzera. “Brasilek munduko co2-igorle handienetakotzat hartu behar du bere erantzukizuna” esan zuen Sawyer-ek, eta gaineratu zuen Brasilgo gobernuak deforestazioari aurre egin eta energia garbiak sustatu behar dituela.\nLehen aldia da konferentzia hori Saharaz hegoaldeko Afrikan egiten dela. Klima aldaketak bete-betean jo du, eta lehorteak izan dira berriro. Garapen-bidean dauden herrialdeak dira kaltetuenak eta “gainditzeko gaitasun gutxien dutenak”, azpimarratu zuen Europako Ingurumen komisario Stavros Dimasek.\nEuropako Batasunak (EB) uste du Nairobiko konferentzia oso egokia dela 2012tik aurrera zer gertatuko den eztabaidatzeko, Kiotoko Protokoloa amaitzen denean. Protokoloa 2005ean jarri zen indarrean eta 35 herrialde industrializatuk onartu zuten.\nEspainiak emisioak murrizten ditu\nAurten, lehen aldiz 15 baino gehiagotan, Espainiak murriztu egin ditu berotegi-efektua eragiten duten gasen emisioak. Ingurumen Ministerioaren kalkuluen arabera, lehen seihilekoan atmosferara isuritako gas poluitzaileen kopurua %1 jaitsi da.\nCristina Narbona ministroak atzo esan zuenez, Espainia “ibiltzen hasi da” klima-aldaketaren aurkako politikaren emaitzetan. “Hazkunde ekonomikoa izango dugun lehen urtea izango da, eta ez dira handituko berotegi-efektua eragiten duten gasen emisioak”, adierazi zuen Ingurumeneko titularrak “Forum Europa” informazio-gosarian parte hartu zuenean.\nNarbonak gogorarazi zuen urtean 16.000 pertsona inguru hiltzen direla Espainian airearen kalitate txarraren ondorioz, eta arazo horren aurka ez egiteak %20ko galera ekarriko duela munduan.\nIldo horretatik, ministroak “erabateko konfiantza” agertu zuen, gizarte zientifikoa “prestatua” dagoen teknologia iraunkorragoetara eta eraginkorragoetara itzultzeko prozesuan.\nkenia-eu klima konferentzia medio ambiente-eu política-eu\nHunkituko zaituzten hamar ingurumen-hitzaldi\nIngurumenari buruzko 20 web eta blog ezinbesteko\n12 abesti, udarako ingurumen-mezuarekin


"Injustiziaren, sufrimenduaren eta memoriaren" aitortza Nuarben - Uztarria (Azpeitia)\n2014ko ira. 29a, 12:09\nEkitaldia Nuarbeko auzo batzarrak antolatu zuen, eta Otaegi zena jaio zen etxearen aurrean egin zuten. Hasieran, Jose Luis Otamendik olerkiak irakurri zituen, eta Imanol Ubedak abesti batzuk kantatu. Gero, familiari aurreskua egin zioten, eta lora sorta bat jaso zuten Otaegiren senitartekoek. Ekitaldiari bukaera emateko Nuarbeko auzo batzarraren izenean testu bat irakurri zuten. Auzo batzarrean idatzitako testuan "injustizia eta sufrimenduaren aitortza eta memoria" aldarrikatu zituzten.\nBertan izan ziren Otaegiren familiakoak, lagunak, auzotarrak eta hainbat erakudetako ordezkariak. Hala nola, Nuarben izan ziren Eneko Etxeberria Azpeitiko alkatea eta hainbat zinegotzi, Gipuzkoako Foru Aldundiko Giza Eskubideen eta Memoria Historikoren zuzendari nagusi Marina Bidasoro eta Lurralde Antolaketa diputatu Iñaki Errazkin eta Jaurlaritzaren Bake eta Bizikidetzako idazkaritzan aholkulari Aintzane Ezenarro.\nHemen Nuarbeko auzo batzarrak irakurritako testua:\n"1975eko irailaren 26ko iluntzean, betirako markatuko gintuen mezu batekin etorri zen Guardia Zibila Nuarbera. Sargentoa, Inazio Urtuzagari zuzendu zitzaion eta Angel Otaegi, gure auzokidea, hurrengo eguneko goizeko zortziak aldera hilko zutela esan zion. Eta, berri hori, ahalik eta modu suabeenean esateko bere amari, Maria Otaegiri.\nGarestu ordainduko zuen Angelek Euskal Herria maitatzea eta diktadura frankistaren aurka borrokatu izana.\nDenontzat izan zen kolpe gogorra berri hura. Baina, nola esan ama bati modu suabean bere seme bakarra hil behar diotela? Ezin dugu imaginatu ere egin zer pairatu behar izan zuten Angelek eta Marian egun haietan. Berria jakin zuenean, urduritasun krisi batek jo zuen Maria. Nuarbetarrok, ordea, ez genuen bakarrik utzi eta bertako koadrila batek lagunduta joan zen Burgosera.\nHan elkartuko ziren azlen aldiz Maria eta Angel, ama eta semea. Ez zuten denbora askorik izango, ordea, elkar agurtzeko. Bost edo hamar minutu. Mariak nahikoa lan ba omen zuen zutik mantentzeko eta zazpi militarren begiradapean hala esan omen zion Angelek: "Ama, zu lasai ibili eta burua tente eduki; eta ez etxean geratu, lotsatzeko arrazoirik ez daukazulako. Nik ez dut inor hil, baina ni hil egingo naute. Euskal Herriarengatik odola emango dut nik".\n1975eko irailaren 27an afusilatu zuten militar frankistek gure auzokidea zen Agel Otaegi, Burgosen.\nEta, gaur, Angel Otaegi zenaren etxe aurrean ozen esan nahi dugu: Angelen ama zena, Maria Otaegi, bizi izan zen bitartean semeaz harro bizi izan zela, baita bere senideak ete. Eta, nola ez, Angel ezagutu genuen Nuarbeko auzokideok ere, ez dugula Angelez losatzeko arrazoirik.\nAlderantziz, bere etxe atarian bildu gara, 39 urte beranduago, Angel Otaegi oroitzeko eta Angelek ete bere ama Mariak jasandako injustizia salatzeko. Ia lau hamarkada hauetan debekuak eta jazarpenak ugariak izan diren arren, urtero gogoan dugu, modu batean edo besteak, afusilatua izan zen egunaren urtemuga eta hilerrira ere bisita egiten diogu, bera oroitzeko.\n39 urte hauetan gogoan izan dugu, bai, baina gure gogoetatik plazara ateratzeko ordua da. Hemen injustiziak eta sufrimenduak, arrastoa utzi dute beste hainbeste herri, auzo eta etxetan utzi duten moduan, eta ez litzateke gizalegezkoa errelitate horri bizkar eman eta beste aldera begiratzea.\nHemen bildu garenok, injustizia eta sufrimendu horren aitortza eta memoria aldarrikatzen ditugu. Herri batek ezinbestekoa du bere iragana ezagutzea, eta gertatutakoa jakitea etorkizuna izango badu. Eta, gaur, etorkizuna eraiki nahi dugunok elkartu gara Nuarben. Justiziaren eta egiaren zimenduan gainean eraiki nahi dugulako, bakean eta askatasunean biziko den Nuarbeko auzo xume hau.\nEz adiorik Angel eta Maria Otaegi!\nAngel Otaegiren senide, lagun eta auzokideak"\n1. Nuarbe Otaegi 1 1411978427107 Ikusi haundiago | Argazki originala\n2. 1 1411978975187 Ikusi haundiago | Argazki originala\n3. Nuarbe Otaegi 2 1411978439623 Ikusi haundiago | Argazki originala\n4. 2 1411978987510 Ikusi haundiago | Argazki originala\n5. Nuarbe Otaegi 3 1411978452181 Ikusi haundiago | Argazki originala\n6. 3 1411978999754 Ikusi haundiago | Argazki originala\n7. Nuarbe Otaegi 4 1411978464730 Ikusi haundiago | Argazki originala\n8. 4 1411979012099 Ikusi haundiago | Argazki originala\n9. 5 1411979024473 Ikusi haundiago | Argazki originala


Free chat Devon. Ausazko arrotz doan txateatu berehala Devon tik.\nFree chat Devon\nOngi etorri Chatroulette DevonEdozein lekutan, munduko pertsona aleatory bat konektatzeko. Chatroulette Devon dezakezu honako aukeren artean aukeratu:- Guztiak pertsona mota Devon doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nDevon hirien zerrenda:


naiz: - Joxe Arregi omenduz, torturaren aurkako ekitaldia egingo dute igandean Zizurkilen\nOrain 32 urte torturapean hil zen Joxe Arregiren omenez ‘Egia bide, askatasuna amets’ lelopean ekitaldia egingo dute igandean Zizurkilen. Bertan, «torturaren erabilera sistematikoa eta haren ondorio tragikoak» agerian jarriko dituzte.\nNAIZ.INFO|ZIZURKIL|2013/02/13 18:50 Eguneratua:\nEkimena aurkezteko eman duten prentsaurrekoa. Irudian, Joxe Mari Luengo (Zizurkilgo alkatea), Izaskun Iantzi (Gurutze Iantziren ahizpa), Eba Usandizaga (zinegotzia) eta Maribi Arregi (Joxe Arregiren arreba). (Jon URBE/ARGAZKI PRESS)\nJoxe Mari Luengo Zizurkilgo alkateak, Eva Usandizagak eta torturapean hil zirenen senide diren Maribi Arregi eta Izaskun Iantzik prentsaurrean azaldu dutenez, orain 32 urte torturapean hil zen Joxe Arregi omentzeko hainbat ekitaldi antolatu dituzte datozen egunetarako.\nTortura urte askotako kontua dela adierazi dute prentsaurrean eta askatasunaren bila jarduteak «ondorio latzak» eragin dituela gogorarazi dute. Horregatik, torturatzaileei «kontuak» eskatuko dizkietela azaldu dute.\nEtorkizuneko justiza «egia eta memoria kolektiboaren» gaineran eraiki behar dela aldarriaktu dute eta pertsona guztien eskubide guztiak errespetatuak izatetik «oso urrun» gaudela azaldu dute. «Gatazka eta beronen ondorio guztiak konpontzeko gakoa egia guztiak aitortzea da», gaineratu dute.\nGauzak horrela, mendi martxa eta ekitaldi politikoa antolatu dituzte iganderako. Goizeko 9.00tan abiatuko dira ‘Haizetsu’ aldera, ondoren, 13.00etan, ekitaldi politikoa egiteko, Joxe Arregi plazan.\nEkitaldia ‘Egia bide, askatasuna amets’ lelopean egingo dute eta, bertan, «torturaren erabilera sistematikoa eta haren ondorio tragikoak» agerian jarriko dituzte. Gatazka armatu eta politikoaren oinarriak finkatzeko «funtseskoak» diren gai batzuei heldu nahi diete eta, bereziki, gatazkak eragin dituen ondorioak nabarmenduko dituzte.


Alex Txikon - Zalantza eta deliberazioen ostean, bihar berriro helduko diote lanari, oraingo honetan Kinshofer bideko 2K (6.100m) jomugan\nBlog » Nanga Parbat 2016 invierno » Zalantza eta deliberazioen ostean, bihar berriro helduko diote lanari, oraingo honetan Kinshofer bideko 2K (6.100m) jomugan\nFriday, 8 - January - 2016 , by Alex\n2016ko urtarrilaren 8a\nZalantza eta deliberazio orduak izan dira Alex Txikon buru duen taldearentzat. Baina, azkenean, hasierako planera itzulita, ondorioztatu dute Nanga Parbati bere bide arruntetik (Kinshofer bidetik) heltzea izango dela egokiena, nahiz eta aurten itxura benetan eskasa duen: iaz baino askoz biluziagoa, izoztuagoa ageri da. Hortaz, beste alternatibak behin betiko alboratuta, bihartik aurrera eta lau egunerako zabalduko den eguraldi oneko leihoa probestuko dute gure sokakideek bere lerroa gutxienez 2Kra arte (6.100m) finkatzeko.\nJoan den urtarrilaren 5ean, sare sozialen bitartez jakinarazi genuen bezala, hiru eskalatzaileak bigarren aldiz igo ziren beren 1Kra (4.800 bat metrora; iazko 1K 5.050m baino baxuagoa eta elur-jausi nahiz elur pilaketei begira seguruagoa) bertan material gehiago utzi eta gaua igaroteko. Orduko hartan ez genuen publiko egin, ordea, hurrengo goizean Txikon, ‘Sadpara’ eta Nardi glaziarrean gora hainbat metro igo zirela, Mummery Ridge-rantz, bidearen egoera, behekaldeko arrakalak eta goikaldetik mehatxatzen duten serac fronteak bertatik bertara aztertzeko asmoz. Bi orduko saio laburra izan zen, 5.200m-ra artekoa, ondoren 1Kra eta BKra itzultzeko. Eta hemen, BKn aritu dira orain arte erabakitzen.\nMummery Ridge delakoa da zenbait orduz buruan izan duten B plana, Kinshofer bidearen aurtengo baldintza latz eta teknikoen aurreko alternatiba: izan ere, bereziki 5.100m-tik Kinshofer hormaren oinarriraino doan kanala izotz biziko pala da aurten, 2015eko neguan baino gogorragoa, zinez. Daniele Nardik ongi ikasia du Mummery Ridge, hiru urtez saiatu da hau eskalatzen, eta horregatik pentsatu zuten aukera ona izan zitekeela.\nAlabaina, iaz irabazitako esperientzia eta ezagutza gailendu dira, baita Kinshofer bideak hiru eskalatzaileen ustez eskaintzen duen segurtasun maila altuagoa ere.\nHorrenbestez, bihar berriro helduko diote lanari, oraingo honetan 2K (6.100m) jomugan dutela. Momentuz, janaria, gasa, materiala eta, batez ere, 1.800 metro soka dituzte 1Kn (4.800m) depositatuta; bihar beste 600 metro porteatuko dituzte. Aurreikuspenen arabera, eguraldi zoragarria izango dute lau egunez, gogor lan egiteko.\nGorriz, Kinshofer Bide Arrunta eta altuerako kanpalekuen ohiko kokapena. Berdez, aurtengo K1 eta glaziarrean gora egindako saio laburra. Beltzez, Mummery Ridge ertza..


UDABERRIKO TAILERRAK eta PAZKO-ASTEKO KANPAMENTUAK – ALTERMETODO soluciones educativas personalizadas\nAste Santuko oporretarako zera desberdintzen dugu:\n· UDABERRIKO TAILERRAK:\n8:30etatik 13:30etara apirilaren 15, 16 eta 17an. Sarrera eta irteera ordua malgua da. Hamaiketakoa guk jartzen dugu. Haurrak hamaiketakoaren prestakuntzaz arduratzen dira, gero zentroaren ondoan dauden bi parkeetara eraman dezagun.\n· UDABERRIKO HIRI KANPAMENTUAK:\n8:00etatik 15:00etara apirilaren 23, 24, 25 eta 26an. Sarrera eta irteera ordua malgua da. Hamaiketakoa guk jartzen dugu eta haurrek Zentroan bazkaltzeko aukera ematen dizugu.\n*OHARRA: Haurrak egun soltetan ekartzeko aukera dago.\nGuzti hau helburu bikoitz batekin antolatzen dugu:\nLana eta familia bateragarri egin ahal izatea.\nHaurren lasaitasuna eta garapen intelektual eta emozional aberasgarria errazten duten espazio, baliabide eta profesional Talde batez, Ikaskuntza esperientzien eta zentzumenen bitartez bultzatzea.\nAurretiko zita eskatuz BISITA gaitzazue.\nJesusen Bihotza Plaza, 4 – Bilbao. (Euskalduna Tranbiatik 50m-tara eta Santi Mami-San Mamés Metrotik 300m-tara)


NEKAZARITZAN LANEKO ARRISKUAK PREBENITZEA. OINARRIZKOA\nHAZI Bizkaia Laneko segurtasunari eta osasunari buruzko oinarrizko kontzeptuak. arrisku orokorrak eta arrisku horien prebentzioa. nekazaritza sektoreko arrisku espezifikoak. prebentzioa kudeatzea. lehen sorospenak.\nElikagaiak AEBetara esportatzeko oinarriak: baldintzak eta prozedurak\nHAZI Bizkaia Elikagaiak Ameriketako Estatu Batuetara esportatzeko prozesuaren alderdi nagusiak ezagutzera ematea, nekazaritza-elikagaien sektoreko enpresek kontuan izan behar dituzten alderdiak hain zuzen. Sektoreko enpresa baten arrakasta-kasu bat aurkeztea. ETSZNeko adituek emango dute: elikagaiak AEBetara esportatzeko prozesuetan teknikari adituak direnek alegia.\nHAZI Bizkaia Edukia:\tozpinetakoak egiten hasi nahi duten pertsonei prestakuntza ematea. Landuko diren gaiak: intereseko baratze-laborantzak, ekoizpena, araudiak, komertzializatzeko aukerak.\nHAZI Bizkaia Behi-ustiategietako biosegurtasuna. Esnetarako behien gaitz nagusiak kontrolatzeko programak.\nOSTEGUN EKINTZAILEAK: Desing Thinking: definitu eta diseinatu ZURE proiektu/zerbitzuak\nHAZI Bizkaia DESING THINKING: define y diseña tus servicios/proyecto.\nEl diseño de servicios/proyectos es la actividad de PLANIFICAR y ORGANIZAR: personas, infraestructuras, comunicación y materiales que componen un servicio, para mejorar su calidad, la interacción entre proveedor y las personas usuarias y la experiencia de las mismas.\nIFS FOOD ARAUAREN BETEKIZUNAK ETA APLIKAZIOA: ALDAKETAK ETA BERRITASUNAK\nHAZI Bizkaia IFSren aldaketen berri ematea. Betekizun berriak zehaztea. IFSren egiturarekin trebatzea. IFS ikuskaritzaren giltzak.\nINFORMAZIO GEOGRAFIKOA BILTZEA: ORUXMAPS, QGIS ETA GEOEUSKADI BISOREA.\nHAZI Bizkaia Ikastaro teoriko eta praktikoa da eta gai hauek landuko dira: informazioa biltzea (datu geografikoa bera eta hari loturiko datuak), gailu horietan kartografia erabiltzea eta, gero, mahaigainerako softwarearekin deskargatzea eta lantzea. Erabil daitezkeen gailu-motak (GPS zentimetrikoak, sakelako telefonoak, tabletak). - Eskuratu daitekeen informazio-mota (GPS datuak, argazkiak, formularioak). - Eskura dagoen softwarea (Oruxmaps eta beste bisore batzuk). - Lineaz kanpoko kartografia erabiltzea (MBTiles, Google Maps). - Datuak ordenagailura iraultzea eta ordenagailuan lantzea (datuak ordenagailura pasatzea, QGISen eta GeoEuskadin irekitzea). - Kasu praktikoak (Oruxmapsekin informazioa biltzea eta gero ordenagailura pasatzea, MDTekin, GeoEuskaditik jaitsitako ortoargazkiekin). - GPS zentimetrikoa - Oruxmaps\nQ LETRA USTIATEGIETAN ETA GAZTANDEGIETAN ESNE LAGINAK HARTZEN ARITZEN DIRENENTZAT\nHAZI Bizkaia Esne gordinaren sektoreko agenteek bete behar duten oinarrizko kontrol-araudia.\nHAZI Bizkaia Baso-arrastagailua: oinarrizko mantentze-lanak egitea eta seguru maneiatzea.\nMF0304_2: ESNEKIAK ONTZIRATZEA ETA EGOKITZEA\nHAZI Bizkaia Kalitatearen autokontrola esnekiak ontziratzeari dagokionez. Esnekiak ontziratzea: ontziratze-materialen ezaugarriak. Esnekien ontzien dekorazioa, egokitzapena eta multzoak. Esnekiak ontziratzeko makinak. Esnekien ontziratze-linea gidatzea. Esnekien ontziratzearen eta enbalajearen inguruko araudia.\n1/ 5 orrialdea erakusten (45 ikastaro)\n1 2 3 4 5 hurrengoa >


Arantzazu (Aizkorri-Aratz) - Gipuzkoa Natura\nEzagutu Arantzazu parketxea\nParketxea Aizkorri-Aratz natura-parkearen bihotzean dago, Oñatiko Arantzazu auzoan, izen bereko santutegian.\nHiru solairutan banatuta, natura-parkeko osagai aipagarrienak ezagutzera ematen ditu, hala nola, paisaia karstikoak, pago motzak, abeltzaintzaguneak... Horretarako, maketa erraldoia, teknologia berriez hornituriko erakusketa iraunkorra, gela didaktikoak nahiz euskarri interaktiboak daude.\nArantzazuko parketxearen kanpoko aldea\nUrkilla-Elgea mendi lerroaren ikuspegia\nIkastetxe baten bisita Arantzazuko parketxera\nArantzazuko ibilbide baten argazkia\nParketxearen atzeko aldetik Arantzazuko ibilbide irisgarria irteten da, herritar guztiek, urritasunen bat dutenek barne, Aizkorri-Aratz natura-parkea eta haren ezaugarriak ulertzeko aukera izan dezaten. Hain zuzen, 1,6 km-tan zehar bi metroko zabalerako pasealekua dago, hormigoizko lurzoruarekin eta ikusmen ezintasuna dutenentzat pista distalarekin. Ibilbide osoan eserlekuak eta plataformak daude, baita ere hesi babesgarriak. Berebat, han hemenka, informazio panelak, behatokiak eta animalien maketak daude, ukimen bidez bertako natura ezagutzeko aukera ematen dutenak.\nArantzazu parketxean Aizkorri-Aratz natura-parkeko ondarea oinarri duten jarduerak antolatzen dira, herritar guztientzat egokituak. Ingurunearen berri emateaz gainera, gizakia nola bizi izan den eta nola lan egin duen azaltzen dute. Honatx hezkuntza eskaintza:\nIngurumen-hezkuntza programa - Orokorra\nIngurumen-hezkuntza programa - Arantzazu eta artea\nEgonaldiak Aterpetxean - Mendizainak gara\nEgonaldiak Aterpetxean - Oñatiko erraiak eta soina\nAizkorri-Aratz paisaien edertasunarengatik eta flora zein faunaren berezitasun eta aberastasunarengatik nabarmentzen da, baina Historiaurretik atzo arte gure arbasoek utzitako hainbat aztarna eta istorio ezagutzeko parada ere ematen du. Hona hemen zenbait adibide:\nBISITA GIDATUA PARKETXEAN\nAizkorri-Aratz natura-parkeak gordetzen dituen altxorrak ezagutzeko aukera paregabea.\nARANTZAZU EZAGUTUZ IBILALDI GIDATUA\nLaburra eta erraza. Arantzazu auzoan eta ibilbide irisgarrian barrena burutzen da. Izan ere, Arantzazuk helarazten duena bizi daitekeen toki gutxi daude, naturak eta arteak bat egiten baitute bertan, bisitariek, bata eta bestea osotasun banaezin bat bezala berrinterpreta eta senti dezaten eraginez.\nIBILALDI GIDATUAK AIZKORRI-ARATZEN\nNatura-parkeko sarea osatzen duten ibilbideen bitartez, bertako ondare naturala eta kulturala ezagutzeko aukera dago. Mota guztietako bisitarientzat egokitutako irteerak daude, norberak bere gogo eta beharren arabera aukera ditzan.\nParketxea Arantzazuko santutegiko Gandiaga Topagunea II eraikinean aurkitzen da. Oñati udalerria Gipuzkoako hego-sartaldean dago, Debagoiena eskualdean. Gipuzkoako udalerririk handiena da, guztira 108 kilometro koadroko azalera baitu. Arantzazu auzoa herrigunetik 10 km-ra dago.\nGandiaga Topagunea II, 20567 Arantzazu-Oñati (Gipuzkoa)\n699 335 183\nDonostia edo Bilbo aldetik iristeko, A-8 eta AP-1 autobideak har daitezke, hurrenez hurren. Gasteiz aldetik, berriz, AP-1 autobidetik etorri behar da; Arrasateko irteeran (16. irteeran) hura utzi, Bergara norabidean aurrera egin eta San Prudentzioko biribilgunean GI-2630 hartu behar da, Oñatirantz. Hemendik Arantzazuko santutegiko norabidea jarraitu, 10 km-ko igoeran. Arantzazun, aparkalekuaren gaineko aldean dago Gandiaga Topagunea II.\nArantzazu (Aizkorri-Aratz)-tik ibilbideak


Udalplan, deszentratuta – Aldiri Udalplan, deszentratuta – Aldiri\nNahiko bitxia iruditzen zait Eusko Jaurlaritzaren paperezko Udalplan argitalpenean datozen hiru planoen mugaketa:\nUstez EAEko hiru hiriburuetako eremuak mugatzen dira, baina muga horiek ez daude hiriburuetan guztiz zentratuta. Eta badirudi planoen mugimendua ez dela batere neutroa: horrelako keinu xumeen bidez ere antolatzen baita lurraldea. Argi baitago ez dela akats bat.\nDonostiako markoa ekialdera dago pixkat deszentratuta. Bilbokoa, ipar-ekialdera nabarmen deszentratuta. Eta, Gasteizkoa bai dela harrigarria, justu-justu sartzen baita hiriburuko hiri-lurzoru osoa, planoaren mugaketa oso-oso deszentratuta dagoela ipar-mendebaldera.\nSailkatugabeak hirigintza, kartografia, lurralde-antolakuntza\nPrevious Article← Frackingaren hiru koloreak\nNext Article“Hirigintzaren oinarriak” liburua →


AGATE DEUNA 2016 | Laudio Ikastola\nOTSAILAREN 4KO GOIZ PARTEAN,IKASLEEN KALEJIRA HERRIAN ZEHAR\nOtsailaren 4an, Agate Deun bezperan, kopla kalejira egingo dute Ikastolako ikasleek herrian zehar. Adin tarteen arabera antolatutako taldeetan arituko dira herriko txoko ezberdinetan eta eguerdi partean, 11:45ean, Aldai plazako kirol zelaian elkartuko dira denak.\nHaur Hezkuntzako ziklo bietako ikasleak bertoko jolastokian elkartuko dira 10:30ean denek batera abesteko.\nJarraian 2 eta 3 urtekoak Ikastolako idazkaritzara hurbilduko dira abestera eta 4 eta 5 urteko neska mutilak herrira jeitsiko dira. Aldai plazara hurbildu aurretik Ardantzazar kaleko plaza txikian (Leize tabernan) abestuko dute.\nLehen Hezkuntza etapa zikloka abiatuko da herrian zehar abestera 10:45etik aurrera. LH1. eta 2. mailakoek Lamuza plazan, Araba kalean (La Viña aurrean) eta Tren geltokiko plazan abestuko dute. 3. eta 4. mailakoek Ostegieta plazan, anbulatorio aurrean eta Solozelai kalea eta Zumalakarregi etorbide arteko gurutzadan (Berriak inguruan) abestuko dute. 5. eta 6. mailakoak azkenik Ugarte auzora joango dira abestera.\nBigarren Hezkuntzako ikasle talde bi 11:45ean Aldai plazara hurbilduko dira ondoren 14:00ak arte herrian zehar kalejiran aritzeko.\nArratsalde partean Ikastolako guraso eta ikasle taldea 17:30ean elkartuko da Basalarrina Elkartean kalejiran abiatzeko. Ohi bezala, 19:00ak aldera partaide guztien artean hornitutako askaria antolatu dute Basalarrina Elkartean.\nOstegunean ez da Eskolaz Kanpoko Ekintzarik izango.


Abiadura handiko Internet Nafarroa osora zabaltzeko bigarren plana aurkeztu du Gobernuak - Nafarroa - euskalerriairratia.eus\nAbiadura handiko Internet Nafarroa osora zabaltzeko bigarren plana aurkeztu du Gobernuak\nEuskalerria Irratia 2020-01-13 15:24\nLehendakaria Tracasa enpresa publikoko langile baten azalpenei erantzuten. (Argazkia: Nafarroako Gobernua)\nBanda zabala herri txikienetan bizi diren biztanleenganaino eraman nahi du gobernuak.\nNafarroako Gobernuak bizkortu egingo du Banda Zabalari buruzko bigarren Plan Zuzentzailea, abiadura handiko Internet foru-geografia osora hedatzea sustatzeko, Maria Txibite Lehendakarik Tracasa eta Nasertic enpresa publikoei egin dien bisitan ezagutu denez.\nUnibertsitate, Berrikuntza eta Eraldaketa Digitaleko Sailaren Sarrigurengo egoitzara (Tracasako egoitza) egindako bisitan, presidenteak nabarmendu du garrantzitsua dela bere kabinetean berariazko sail bat izatea, Administrazioaren digitalizazioan aurrera egiteko eta abiadura handiko telekomunikazioak foru-geografia osora zabaltzeko bultzadak koordinatuko dituena.\nBanda zabalaren lehenengo Plan Zuzentzailea martxoan amaituko da. Lehen fase honetan, Interneten abiadura handia bere kanalizazio zabaletan hedatu da lurraldean zehar, eta bigarren faseak ile-egitura batean bideratzen du banda zabala herri txikiagoetan kokatutako etxeetaraino. Europar Batasunak markatutako helburua xede du gobernuak: 2030ean biztanleriaren %100ek 100 Mb/s-ko banda zabal baterako sarbidea izan dezala.


Tenperatura pixka bat igotzeak malariaren eragin handiagoa eragiten du. | Consumer\nTenperatura pixka bat igotzeak malariaren eragin handiagoa eragiten du.\nIzan ere, gaixotasunak transmititzen duen eltxoaren bizi-zikloa oso sentikorra da tenperatura-aldaketekiko.\nNazioarteko zientzialari-talde bat, Argentinako Míchigan Unibertsitateko (AEB) ikertzailea buru duena. Mercedes Pascualek azterlan baten bidez frogatu duenez, tenperatura pixka bat igotzeak malariaren eragin handiagoa eragiten du. Haren iritziz, gaixotasunak transmititzen duen eltxoaren bizi-zikloa, anofelak, tenperatura-aldaketekiko oso sentikorra delako gertatzen da hori.\nOndorio horietara iristeko, ikertzaileek ikusi zuten Afrikako ekialdeko goi-lautadetako tenperaturetan gradu erdiko igoera izan zela 1950 eta 2002 bitartean, lehen zalantzan jarri zena. Ondoren, gaixotasunaren bektorearen eredu matematikoak erabiliz, zehaztu zuten hazkunde horrek, nahiz eta txikia izan, eragin argia zuela malariak eskualdean duen eragin handiagoan; izan ere, “transmititzen duen eltxoaren bizi-zikloa oso sentikorra da tenperatura-aldaketekiko”, azaldu du Xavier Rodók, Bartzelonako Klima Ikertzeko Laborategiko kideak eta ikertzaile-taldeko kideak.\nAditu horren arabera, altitude handiko eremu horietako eltxo-populazioak txikiak direnez, tenperatura aldatzearen ondorioz biztanleria handitzen bada, malariaren transmisioari eragin diezaioke. “Ondorioz —dio—, badirudi frogatuta dagoela dagoeneko ezin dela alde batera utzi klima-aldaketa malariaren eragina handitzeko arrazoi nagusia ez den arren, haren eragina nabarmen bereiz daitekeela orain”.\nAurkikuntza horren egileen iritziz, etorkizunean alerta-sistema goiztiarra garatzea ekar dezake, gaixotasunak planetako eskualde horretan edo ezaugarri bereko beste eremu batzuetan izan dezakeen eragina aurreikusteko, garatutako eredua doitu ondoren.\nEra berean, eredu horri esker, anofeletako populazioak eremu jakin horretan nola haziko diren aurreikusi ahal izango da, intsektu horiek goiz kentzeko prebentzio kanpainak eraginkortasunez diseinatu ahal izateko.\nmalaria-eu mosquito-eu tenperaturak


BORRAGOMA BERRIAREN USAINA, BAINA IKASTURTE ZAHARRA | herria | GAUR8\nBORRAGOMA BERRIAREN USAINA, BAINA IKASTURTE ZAHARRA\nJuanan Ruiz|Argazki Press\nLapitza zorroztu berri eta borragoma perfektua, formaz eta kolorez. Borragoma berriaren usaina dauka ikasturte berriak. Ikasgelan, dena bere tokian. Margoen kaxa erabat osatua, kolorerik falta ez zaiola, eta plastilinak distiraz beteta, artean plastikotxo horretan babestuta. Haurren begi-belarriak zabalik, irrika eta urduritasuna ahal bezala eusten. Lagun zaharrak aurpegi berriz, oporretan ikasitako guztia belztutako azalean pegatuta. Irakaslea ere aurpegi berriz, atsedenak ematen duen argi berezi horrekin.\nEderra litzateke ikasturtea egiatan berria izango balitz. Baina, zaharrak berri. Bestela zergatik ekarri du berriz irakasleak kamiseta hori? Eta zergatik atera dituzte hezkuntza arloko sindikatuek berriz beren protestak eta pankartak tiraderatik? Lakuako agintariek espaloian geldirik segitzen dute, semaforoa gorrian utzita. Halako baten konturatuko ote dira kalitatezko hezkuntza behar dugula eta beren lan baldintzekin konforme dauden irakasleak behar ditugula? Gauza serioa da etorkizuneko herritarrak heztea, aizue. Tira, ea behingoz espaloitik mugitu eta sindikatuekin hizketan hasten diren agintari horiek. Guk, bitartean, plastilina berriak ireki eta lanean segituko dugu, handitzean herri bat eraiki beharra dugu-eta.


Ardi txikia beti bildots » Blog Archive » Poesiak poesia dakar\nOporretan, tuttifruti »\nPoesiak poesia dakar\nHiru eguneko poesia-egitarauagaz lar kantsau zaitekezala pentsau leike zeure kuadrilakoak. Arrazoi apur bat be badauka… Egia da, bat nekatu egiten da; baia ez hainbeste poesiaz, bat nekatu egiten da kafea lasai hartzeko tarterik ez eukiteaz, edo hondartzan botata liburua irakurri ezinaz, berbak eta poemak, danak, era batera asimilau ezinaz…\nEako poesia egunetatik bueltan, irakurteko gogoa ekarten dau batek batez bere. Eta, tarteka, idaztekoa bere bai. Ez daukat neure burua idazletzat, ez eta poetatzat bere… baina, tira, ez dot ukatuko: lantzean-lantzean zirriborroak egiten dodaz koadernoan.\nOlerkitxu bat dakart blogera. Jolas bat baino ez da, pretensinorik bakoa. Zeozelan, Ean igarotako momentu eta konpainia atseginaren gorazarre izan gura leukie letrok; eta dedikauta dakart, ganera: bariku gabaz ordu txikitan giro onean iji eta aja ibili zan taldeari eskaintzen deutsat. Izan bere, neuk formea baino ez deutset emon taldean komentau ziranei, ideia bariku gabari lapurtu deutsat.\nhormaz bestaldeko kolpeak, oihuak, aieneak, negarrak…\nhormaz bestaldean zer gertatzen ari den ez dakiena;\nbaina, irudika dezakeena.\nElkar jotzen dabiltza.\non Astelehena, Garagarrila 16th, 2012 at 12:40 pm\tand is filed under Ardi txikia beti bildots.


Basque 11: wikiphrases flashcards |\nWikiphrases' long list, including how to escape the long arm of the law\nStudy all 340 terms\tStudy 0 termterms only\nEpa / Iepa / Aupa\nOndo, eskerrik asko\nNire izena ... da / ... dut izena\nAgur / Adio\nEz dakit euskaraz ([ondo] hitz egiten)\nInork ba al daki ingelesez hemen?\nBihar arte / Gabon\nNon dago ... ?\nPolizia deituko dut\nZure laguntza behar dut\nPoltsa galdu zait\nDiru-zorroa galdu zait\nMin hartu dut\nMedikua behar dut\nZure telefonoa erabil dezaket?\ngoizeko ordu biak\narratsaldeko ordu biak\nGasteizen, 1987ko apirilaren 10ean\nZenbat da txartel bat _____ra?\nTxartel bat _____ra, mesedez\nnon dago _____ra doan trena/busa?\nTren/Bus hau _____n gelditzen da?\nTren/Bus hau noiz iritsiko da _____ra?\nnola joaten da _____ra ?\n... _____ hotelera?\nNon dago ___ asko?\n... eta gero\n... baino lehen\nEraman _____ra, mesedez\nZenbat balio du _____ra joateak?\nUtz nazazu han, mesedez\nZerbait lasaiagoa badaukazu?\n... gau egongo naiz\nZein ordutan da gosaria/afaria?\nesnatuko al nauzu ...n?\nNon dago kutxazain automatikoa?\nEz dut zerrikirik jaten\nKosher janaria jaten dut soilik\n_____ nahi dut\n_____rekin plater bat nahi dut\nEmango al didazu edontzi bat ___?\nEmango al didazu kopa bat ____?\nEmango al didazu botila bat ____?\nEmango al didazu _____?\nGaragardo bat/ Bi garagardo, mesedez\nedalontzi bat ardo gorria/zuria, mesedez\npinta bat, mesedez\nBeste bat, mesedez\nBeste ronda bat, mesedez\n_____ hartuko al duzu?\nEzin dut horrenbeste ordaindu\nEz dut nahi hori\nNiri ziria sartzen ari zara\nEz zait interesatzen\n___ behar dut\n...tripako minarako sendagaiak\nAuto bat alkilatu nahiko nuke\nAseguru bat lortu al dezaket?\nmuga - abiadura\nEz dut ezer txarrik egin\nGaizki ulertu bat izan da\nNora eramaten ari nauzu?\nAtxiloturik al nago?\nEstatu Batuetako/Australiako/Britania Handiko/Kanadako hiritar bat naiz\nEstatu Batuetako/Australiako/Britania Handiko/Kanadako enbaxadarekin/kontsulatuarekin hitzegin nahi dut\nAbokatu batekin hitz egin nahi dut\nIsuna orain ordaindu dezaket?


Emakumeen indarkeriaren kontrako nazioarteko eguna Emakumeen indarkeriaren kontrako nazioarteko eguna\nAzaroaren 25a Emakumeen Indarkeriaren Kontrako Nazioarteko eguna da eta, nola ez, hilabete osoan zehar gai honen jirako programazio luzea dugu eskura erakunde, elkarte eta talde feminista ezberdinen eskutik.\nEmakumeen aurkako indarkeriak hamaika aurpegi ditu. Bikote artean, lagun giroan edota etxerako bidean eman daiteke. Eta oraindik ere, eraso matxistak baimentzen dituzten jarrerak aurki ditzakegu esparru ezberdinetan, 2016an atera genuen dosierrean azaldu moduan, indarkeria zuzenak (eraso fisikoa, irainak, jazarpena, abusua…) icebergaren punta baino ez baitira.\nHori dela eta, EGK-tik egun hau aprobetxatu nahi izan dugu gure aldarria plazaratzeko.\nIndarkeria Matxista salatzeko protokoloa\n2016ko ekainaren 22an onartu ziren EGKren Berdintasun Protokoloak; bata, eraso LGTBI+fobikoak salatzeko eta, bestea, eraso Matxistak salatzeko. Gaurkoan, ordea, azaroaren 25 izanik, bigarren honetan zentratuko gara.\nProtokoloaren helburua Euskadiko gazteriaren artean ematen diren Indarkeria Matxistak salatzea eta honen aurkako jarrera adieraztea da. Horretako, erasoa jasan duena edo erasotzailea 16-30 urte bitarteko adin tartean aurkitzen denean, gertakariak Euskadin ematen direnean edota Euskadiko gazteen artean jazotzen direnean, EGKtik salaketa publikoa egiten dugu. Sare sozialetan ikus daitekeen bezala. Baita hedabideetara prentsa-oharra bidali ere.\n2018 urteko urtarriletik gaur arte, EGKtik 49 aldiz aktibatu dugu protokoloa jada. Baina protokoloak ez ditugu kasu bakar batekin aktibatzen, bi edo hiru kasu ematen direnean ere aktibatu izan ditugu. Beraz, guztira, 65 eraso kasu eman direla adierazi behar dugu: 19 Araban, 24 Bizkaian eta 22 Gipuzkoan. Eta horietatik %46,15a bikotekide eta bikotekide ohien artean eman dira.\nGainerako kasuak bikote eta bikotekide ohien arteko harremanetik at emandako indarkeriak izan dira. Hori dela eta, gogorarazi behar da 1/2004 Legeak Genero Indarkeria moduan ulertzen ez dituen kasuak ere badaudela.\nErrealitatearen ondar alea\nAipatutako datuak, ordea, errealitatearen isla txiki bat baino ez dira. Zoritxarrez, faktore asko baitaude Euskadiko gazterian ematen den Indarkeria kasuen errealitatea osatzea zailtzen dutenak.\nLehenik eta behin, argi dugu aurrera pausoak ematen ari diren arren, eraso matxisten ehuneko handi bat ez dela salatzen. Bigarrenik, EGK-k soilik administrazio, mugimendu feminista eta hedabideetatik lortutako informazioarekin egiten du lan. Hori dela-eta, bertatik lortzen den informazioa oso urria izaten da eta benetako errealitatea ezagutzeko datuak falta izaten ditugu.\nOndorioz, matxismoak errealitatea izaten jarraitzen duela esan behar dugu, bai gizartean orokorrean, baita gazteen artean konkretuki ere. Hori dela-eta, EGKtik lanean jarraituko dugu Indarkeria Matxistari aurre egiteko.


Jardunaldiak emanikoa - Federación Guipuzcoana de Baloncesto\nPasa den asteburuan izandako emaitzen ondoren, dagoeneko badakigu, zein taldek jokatuko duten, junior mailan, Euskal Ligara igotzeko fasea. Nesketan porrotik ezagutu ez duten Drunkat Askatuak eta Ordiziaz gain Bera Bera eta Goierri Uz Baleike izango dira, azken honek EASO Ibaeta Basket Plagamaniaren aurka 69 eta 73 galdu arren aurreko partidan.\nMutiletan, TYPO 90 Askatuak, Erroibide Irun, Saski Axular eta Atlético Sn Sn Larrun izango dira txartela bilatuko dutenak. Azken bi talde hauek Lauko finalean izango den maila erakutsi ziguten azken asteburuan beraien aurka jokatu baitzuten. Partida Saski Axularrek irabazi zuen 53 eta 68.\nBai nesken eta baita mutilen fase berri hau Lauko Final formatuan jokatuko da datorren asteburuan. Larunbatean jokatuko dira finalerdiak eta igandean finala. Partidak aurkarien artean hobeen sailkatua zegoenaren kantxan jokatuko dira. Irabazle ateratzen denak euskal Liga jokatzeko txartela eskuratuko du.\nJardunaldiak utzi dizkigu bestelako partidarik. Aipatzekoa da adibidez Emakumezkoen Lehen Mailan Ostadarrek lider izaten jarraitzen duela Goierri Aymari 58 eta 48 irabazi ostean. Bigarren postuan, Eskoriatzan, azken minutuetan partida apurtu eta 41 eta 65 irabazi zuen ZAST dago.


Atutxak “izugarritzat” jo ditu atzo Katalunian gertatu ziren atentatuak eta adierazi du kasu honetan ez gaudela “zibilizazioen talka baten aurrean, terrorismo huts latzaren aurrean baizik”\nEuzko Alderdi Jeltzalearen Bizkai Buru Batzarraren lehendakariak atsekabe handiz gomutatu ditu biktimen familiak, eta ezarri den segurtasun-protokoloaren alde agertuz esan duenez, “tamalez ezinezkoa da ekintza terrorista bat galaraztea, zeren terroristen helburua izua hedaraztea baita”\n18 Abuztua | BBB\nBizkai Buru Batzarraren lehendakaria den Itxaso Atutxak Onda Vasca irratiak egin dion elkarrizketa batean esan duenez, “izugarriak” izan dira Bartzelonan eta Cambrilsen gertatu diren atentatu biak. Buruzagi jeltzaleak modu positiboan baloratu du ezarri den segurtasun-protokoloaren eragingarritasuna, eta esan duenez, “ezinezkoa da ekintza terrorista bat galaraztea, zeren terroristen helburua izua hedaraztea baita”. “Tamalez, gaur egun erraza da izua eragitea, eta oso zaila da halako ekintzak galaraztea”, azpimarratu du. “Ez gaude zibilizazioen talka baten aurrean, terrorismo huts latzaren aurrean baizik. Ez gara zerbait inposatzen ari den erlijio baten gainean mintzatzen ari”, adierazi du buruzagi jeltzaleak. “Izua eragiteko ekintza errazak burutzen dituen belaunaldiaz ari gara, nazioartean oso hedaturik eta oso globalizaturik dagoen belaunaldiaz alegia, eta, tamalez, hur-hurretik ikustea tokatzen zaigu hori guztia”, adierazi du.\nBiktimen familiak gomutatu ondorik, Kataluniako erakundeen jarraibide “garrantzitsuei” jaramon egiteko eskatu du, hots “zuhur jokatzeko eta atentatuen irudirik ez zabaltzeko, sare sozialetan ikusi diren irudi latzak zeharo ikaragarriak izan direlako”.\nHorrezaz gainera adierazi du “erabat egokia” izan dela EAJren EBBren lehendakaria den Andoni Ortuzarrek Twitterren bidez argitaratu duen mezua. Mezu horretan adierazi duenez, “ezein ideiak (ni idealista izan arren), ezein aberrik (ni abertzalea izan arren) ez ezein fedek (ni fededuna izan arren) ez du Bartzelonako basakeria justifikatzen”. “Mota honetako atentatu terrorista bat ikusten dugunean higuina sorrarazten duen oro gogorarazten digu basakeria honek, ekintzok hainbat eta hainbat ikuspegitik justifikatzen baitira”, adierazi du. Horri dagokionez, askatasuna eta demokrazia bezalako “baloreak defendatu behar direla” esan du Atutxak. Hori lortze aldera, “atzo Bartzelonan ikusi genuen lasaitasun, heldutasun, naretasun eta zibismoaz borrokatu behar gara”, adierazi du.\nJihadistek Bartzelonan egin dituzten atentatuen aurrean euskal hiritarrok lasaitasunari eusteko deia egin du Bizkaiko buruzagi jeltzaleak. Horrela, Eusko Jaurlaritzaren Segurtasun Sailak gaurko deitu duen bilera aipatu du eta Estefanía Beltrán de Heredia sailburuaren hitzak irmotu ditu. Izan ere, sailburuak adierazi duenez, “bilera hori oso garrantzizkoa da, zeren eta Ertzaintzaren barruan tentsio egokia sorrarazten hasi behar baikara alerta-maila honekin, orain arteko alerta-mailaren aldean”. “Batik bat, segurtasuna sorrarazi behar dugu eta, ahal dugun neurrian behintzat, bakeak, bizikidetzak, demokraziak eta baloreekiko errespetuak eragiten duten lasaitasunez bizitzen jarraitzen saiatu behar gara”, erantsi du azkenik.


'HARRERA / ACOGIDA' Erakusketa | Fundación Vital Fundazioa\n'HARRERA / ACOGIDA' Erakusketa\n2020ko martxoaaren 28ra arte\nVital Fundazioa erakusketa-zentroan'Harrera/ Acogida' erakusketa ikusgai. Gerra eta gatazka belikoen ondorioz errefuxiatutako pertsonen fenomenoan sakontzen du erakusketa horrek. Desgaitasun psikikoa eta/edo intelektuala duten pertsonek egin dituzte piezak, Bilbao FormArte proiektuaren barruan. Martxoaren 28ra arte egongo da zabalik.\n'Harrera/ Acogida' erakusketa oso berezia da, bai jorratzen duen gaiagatik, hau da, gerren, gatazka belikoen eta goseteen ondorioz beren jatorrizko tokiak uztera behartuta dauden errefuxiatuen fenomenoa, bai erakusten diren piezen egileengatik; izan ere, desgaitasun psikikoa eta/edo intelektuala duten hogeita bi lagunek sortu dituzte.\nBilbao FormArte desgaitasun psikikoa eta/edo intelektuala duten pertsonek beren gaitasun sortzaile guztia zabal dezaten zuzendutako proiektua da. Sorkuntza artistikoaren bidez, garapen pertsonal eta profesionaleko programa bat eskaintzen duen prestakuntza-zentroa. Proiektu honetan, alderdi hauek konbinatzen dira: hezkuntza, prestakuntza pertsonal eta profesionalaren bidez; enplegua, desgaitasuna duten pertsonen talentua eta gaitasun espezifikoak balioesten dituzten jarduera-sorgune berrien bidez; eta arteak eta kultura, garapen pertsonalerako, norberaren imajinarioak sortzeko eta gizartean parte hartzeko eta elkarreragiteko bitarteko gisa. Desgaitasunen bat duten pertsonei espektatiben horizonte berria eskaintzen die, bizitzakoa zein lanbidekoa, kulturaren arloan, hau da, aukeraz beteriko eremua, eta Euskadi eraldatzeko eta suspertzeko eragile hain garrantzitsua dena.\n'Harrera/ Acogida' hamar hilabeteko lanaren emaitza da. Denbora horretan, proiektuan parte hartu zutenak dokumentatu egin ziren. Gogora, Memoriaren, Bizikidetzaren eta Giza Eskubideen Institutua izan zen bere lehenengo informazio-iturria. Frantzian, Belgikan, Ingalaterran eta Errusian errefuxiatutako Espainiako Gerra Zibileko haurren lekukotzak jasotzen dituzten bideoen bidez, baita gerretatik eta gosetetik ihesi doazen gaur egungo haurren testigantzen bidez ere, egoera horien kontzientzia hartu zuten, eta gaur egun errefuxiatuei ematen ari garen harrera ezari buruz hausnartzen hasi ziren.\nOndoren, Gernikako Bakearen Museoa bisitatu zuten. Bertan, bizikidetza onerako bakea egoteko eta gatazka belikoak saihesteko beharra aztertu zuten, Gernikako bonbardaketan gertatu zen bezala, gatazka horietan beti sufritzen baitu biztanleria zibilak. Eta Arteako 'Giltzarik gabeko etxea' proiektuan ere izan ziren. Bertan, egoiliarrek euren bizipenak partekatu zituzten bisitariekin, euren etxean izandako harrera onari buruz hausnartu zuten eta haiek ere etxean hain ondo hartzeko gaitasuna izango ote zuten hausnartu zuten.\nGogoeta horietatik abiatuta, proiektu bakoitza modu erabat pertsonalean garatu zuten, non artista bakoitzak gehien interesatu zaion gaian sakondu duen, informazioa jasoz eta bere obra gauzatuz. Emaitza Vital Fundazioa erakusketa-zentroan ikusgai dauden hogeita bat piezak dira. Euskarri ezberdinetan eta teknika ezberdinez egindako lanak ikus daitezke: pintura, teknika mistoa, marketeriako lanak, instalazioak, ikus-entzunezko proiekzioaren maketak. Lan guztiek dute eduki handia, edertasunetik eta maitasunetik hasi eta gizadian aurkitzen dugun ankerkeria eta gorrotora arte biltzen dituena.


YOUNG50 proiektu europarrak lehenengo batzar nagusia egin du - Kronikgune\nAzaroaren 6an eta 7an izan da bilera, Paduan (Italia).\nYOUNG50 Europar Batasunaren Hirugarren Osasun Programak finantzatutako proiektu bat da. Italian ezarritako CARDIO50 prebentzioko jardunbide egokia Lituaniara, Errumaniara eta Luxenburgora zabaldu nahi du. 2019aren hasieran jarri zen martxan azterlana, eta sei bazkide ditu: Azienda ULSS 6 Euganea (Italia), Azienda ULSS 4 Veneto Orientale (Italia), Ministere de la Sante (Luxenburgo), Viestoji Istaiga Centro Poliklinika (Lituania), Asociata Aer pur Romania (Errumania) eta Kronikgune (Euskadi).\nHainbat azterlanen arabera, gaixotasun kardiobaskularrak Europar Batasuneko heriotza-kausa nagusietako bat dira, eta urtean 1,8 milioi heriotza baino gehiago eragiten dituzte, baita bizitza-urte potentzialen galera handia ere. Ebidentzia zientifikoak indartu egin du bizitzeko era osasungarriak izatearen garrantzia gaixotasun kardiobaskularren agerpena prebenitzeko edo atzeratzeko. CARDIO 50 50 urtetik gorako biztanleriaren artean arrisku kardiobaskularra detektatzeko programa bat da, eta, hari esker, hauek egiten dira:\n1) Bizitzeko era desegoki bat duten pertsonak identifikatu, eta hipertentsioko, hipergluzemiako eta hiperkolesterolemiako kasu berriak detektatu;\n2) Asistentzia-eredu integratu bat aktibatu, osasuntsu dauden pertsonengan arrisku-faktoreak aldatzen edo txikitzen laguntzeko eta osasuntsu ez dauden pertsonengan bizitzeko era aldatzera bultzatuko duten esku-hartzeak sustatzeko;\n3) Oro har biztanleek gaixotasun kardiobaskularren arriskuari buruz zer dakiten eta hura nola ikusten duten indartu.\nYOUNG50 proiektuak programa hori bereganatu eta hobetu egingo du, Lituanian, Errumanian eta Luxenburgon ahalik eta etekin, iraunkortasun eta hedapen handiena lortzeko.\nBileran, Kronikgunek egoera aztertzeko eta ezarpenarekin erlazionatutako ekintza-planak zehazteko arduradun gisa gauzatu dituen ekintzak aurkeztu ditu. CARDIO50 proiektuko funtsezko zer arlo landu eta egokituko diren erakusteaz gain, proiektuaren barruan pilotu bakoitzak egin duen egoeraren azterketaz hitz egin du. Datozen hilabeteetan, Kronikgunek, Lituaniako, Errumaniako eta Luxenburgoko bazkideekin batera, YOUNG50 tokiko programa azalduko du pilotu bakoitzarekin batera. Proiektua ezartzeko gauzatuko dituzten ekintza-planak ere zehaztuko dituzte: helburu espezifikoak, jarduerak, baliabideak eta kontrolatu beharko dituzten alderdiak.\nEbaluazio-adierazleak definitzeko ere balio izan du bilerak. Azkenik, tokiko, eskualdeko eta nazioko interes-taldeak proiektuan gehiago inplikatzeko egin diren hedapen-jarduerak eztabaidatu dira.\nProiektuari buruzko informazio gehiago nahi baduzu, joan webgune ofizialera: https://www.young50.eu/


Uhinarena, planeta osoan — dantzan.eus\nHemen zaude: Hasiera › Hemeroteka › Uhinarena, planeta osoan\nUhinarena, planeta osoan\nBig Dance ekitaldiarekin hasiko da aurtengo Olatu Talka jaialdia Donostian. Mundu osoan, hiru minutuko koreografia bat prestatzen ari dira, ekialdetik mendebaldera dantzatzeko.\nOrain identitatea erakutsiko dugu», esan du zuzendariak, eta dantzariak eskua aurpegitik kentzen hasi dira, txandaka. «Olatua jarraituko dugu». Olatu kontua da guztia. Londrestik helduriko dantza irakasleak Donostia inguruko hamar dantza irakaslerekin ari dira lanean, Viktoria Eugenia antzokiko ganbarako dantza aretoan. Big Dance dantza ekitaldi erraldoia prestatzen ari dira. Maiatzaren 20an egingo dute, mundu osoan, eta Donostia izango da agertokietako bat.\n«Big Dance olatu bat bezalakoa da», azaldu du Richard Parr egitasmoaren ekoizleak, Donostiako ikasleen mugimenduei begiratzen dien bitartean. Australiatik hasita, AEBetako Ozeano Bareko kostaraino, 50 herrialdetan egingo dute hiru minutu eta erdiko koreografia, 13:00etan. Tokian tokiko orduaren arabera egingo dutenez, ekialdetik mendebalera egingo du uhinak, egunak aurrera egin ahala. Urte berria ospatzeko su festak bezalaxe, alegia. Parrek esan duenez, 100.000 parte hartzaile espero dituzte aurten. Dantzaren indarra, gizarteak mugiarazteko da egitasmoaren leloa. «Edonork egiteko moduko dantza» bilatzen dutela esan du Parrek. Donostian, Olatu Talka jaialdiaren barruan egingo dute. Izan ere, herritarren sorkuntza lana kalera atera nahi duen jaialdia egun horretan hasiko da.\nDantzarako ohikoak ez diren lekuetan egiten da Big Dance: kaleetan, zubietan, museoetan, liburutegietan... Donostian hondartza erabiltzearekin oso pozik dago Parr. «Leku askotan egingo da dantza munduan, baina hondartza ondoko gutxi ditugu».\nZiklo bat itxiko du aurtengo Big Dance egitasmoak. 2006an egin zuten lehena, eta, geroztik, bi urtetik behin antolatu dute. Maiatzekoa, beraz, bosgarrena izango da, eta azkena. «Beste izen bat hartuko du gero, eta kontzeptua aldatuko da», iragarri du Parrek.\n«Bat, bi, hiru...». Zortziraino markatu ditu urratsak Jennifer Irons trebakuntza saioko zuzendariak. «Galtzen bazarete, ez kezkatu, ez dago arazorik, denok alde berari begira amaituko dugulako», esan die ikasleei. Horiek denak emakumezkoak dira, bat izan ezik.\nAurtengo koreografia Akram Khan dantzari ingelesari sortzeko eskatu diote antolatzaileek. Asia hegoaldeko kathak dantza moldean trebatu ondoren, dantza garaikideari ekin zion. 1999. urtean bere izena daraman konpainia sortu zuen. Londresko 2012ko Olinpiar Jokoak zabaltzeko zeremoniako atal bat Khanek sortu zuen. «Oso espirituala da Big Dancerako prestatu duen pieza», esan du Parrek. «Nortasuna, bidaia eta migrazioa» hartu ditu gaitzat, besteak beste.\nBi egun daramatzate Ironsek, Parrek eta taldeko beste kideek Donostian. Madrilen egon dira aurretik. Hainbat hiritara bidaiatzen ari dira, jendeari dantza irakasteko, gero haiek euren ikasleei irakats diezaieten.\nIrons zuzendaria harrituta dago Donostiako ikasleek «oso azkar harrapatu» dutelako koreografia. «Esana zidaten hemen dantzariak oso bizkorrak zirela». Etxekoei losintxa egin nahi ote dien galdetuta, ezetz esan du dantzariak serio; «denboraren erdia» behar izan dutela nabarmendu du.\nAzken saioa egiteko prestatu dira dantzariak: billarreko bolak legez eseri dira, partidaren hasieran bola zuriaren kolpearen zain baleude bezala. Arnaska mugitzen hasi dira, eta orduan sartu da Nitin Sawhney musikagilearen doinua. Khanen bikotekide perfektua da Shawney: dantzariaren gurasoak Bangladeshkoak dira; musikariarenak, Indiakoak. Asiako eta beste lekuetako musika jazzarekin eta elektronikarekin nahasten ditu.\nIngalaterran hasi zen, beraz, Big Dance egitasmoa; «baina dantzaren lengoaiak ez duenez mugarik, berez zabaldu da mundu osora», Parrek esan duenez. Dantza norberaren erara moldatzeko askatasuna ematen diete antolatzaileek taldeei. Batzuek jantzi bereziak prestatzen dituzte. «Beirutekoek beti harritzen gaituzte», esan du Ironsek.\nSaioa amaitu da. Bazkaltzera joateko prestatzen ari dira irakasleak eta ikasleak. Azken horietako bat da Maria Zulueta. Khan koreografoaren «zale amorratua» delako eman du izena. «Oso espirituala da: mugimenduaren bitartez, harago begiratzen du Khanek, eta, haren bidez, zeuk ere ikusi egiten duzu gorputzaz harago dagoen hori», esan du.\nIkasitakoa, orain, bere ikasleei eramango die. Mugimenduak ikasiko dituzte euren dantza estudioan. Taldean landuko dituzte ideiak, gero, maiatzaren 20ko Big Dance dantza handian nola aritu erabakitzeko. «Ez dugu ezer xelebrerik egingo».\nBig Dance egitasmoko Jennifer Irons, atzo, saioa zuzentzen Donostiako Viktoria Eugenian. ANDONI CANELLADA / ARGAZKI PRESS


Euskalteli esker, Euskadiko milioi bat etxek Estatuko zuntz optikorik azkarrena izango dute aurten\n350 M€ inbertituko ditu Euskadi Europako eskualderik teknologikoki garatuena bihurtzeko, FTTH eta 5G teknologien hedapenari esker\nEstatuko zuntz-sarerik azkarrenari esker, Euskadi prest egongo da goren mailan lehiatzeko. Euskaltelek telekomunikazio-zerbitzurik aurreratuenak eskainiko dizkie etxe eta enpresei, euskal bezeroek gogobetetzerik handiena izan dezaten.\nPlanak aurreikusten du gutxi gorabehera 1.300.000 etxeri zuntz-estaldura ematea, hiru urtean 350 M€-ko inbertsioa eginez, batez ere zuntz optikozko sarea eguneratzeko eta Euskadin 5G teknologia zabaltzeko.\nEuskaltelen bezeroek azken belaunaldiko zuntz optikozko sare horrek eskaintzen dituen zerbitzu berritzaileak izango dituzte: 10 Gb/s-rainoko abiadura simetrikoak, WiFi 6 eta Android 4k deskodetzaileak, inolako kostu gehigarririk gabe.\nEuskaltelek zerbitzu berriak eskainiko dizkie bezeroei, hala nola energia % 100 berdea, finantza-zerbitzuak, aseguruak eta etxerako zerbitzu digitalak; eta enpresentzako MASMOVIL Taldearen eskaintzaren buru izango da Estatu osoan.\nDonostia, 2021eko urriaren 8a. Euskaltelek, Espainiako iparraldeko operadore nagusiak, 350 M€ inbertituko ditu datozen hiru urteetan Euskal Autonomia Erkidegoan bere zuntz-sarea modernizatzeko, Estatuko FTTH sarerik berriena are gehiago hedatzeko eta 5G teknologia zabaltzeko, Euskadi Europako eskualderik garatuenen artean kokatzeko telekomunikazioen azpiegituretan eta euskal bezeroak merkatuko gogobetetzerik handiena dutenak izateko.\nDagoeneko abian den hedatze-plan hori pixkanaka zabaltzen ari da lurralde osora, hurrengo hilabeteetan bezero guztiek, oraingoek eta etorkizunean izan daitezkeenek, merkatuko zuntz-teknologiarik azkarrena izan dezaten, nPerf aholkularitza-enpresaren azterketa independentearen arabera.\nUrte-amaieran, eta inbertsio garrantzitsu horri esker, Euskaltelen zuntz-eskaintza milioi bat etxebizitzatan, Euskadiko biztanleria osoaren % 75ean, eskuragarri egotea lortuko du Euskaltelek.\nGainera, MASMOVIL Taldeak 5G sare bat du, gaur egun EAEko biztanleen % 57ra iristen dena eta datozen hilabeteetan Euskaltelen bezeroen eskura egongo dena.\nHala iragarri du gaur goizean Meinrad Spenger MASMOVILeko eta Euskalteleko CEOak Donostian, Tabakalera eraikinean egin den "Deusto Business Alumni" topaketan. Euskaltel, indargarri bat Euskadiko lehiakortasunerako izenburupean, sare osoa modernizatzeko eta, hala, euskal bezeroei zerbitzurik onena eta aurreratuena eskaintzeko plan horren gako batzuk aipatu ditu Spenger-ek.\nMASMOVIL eta Euskaltel integratzeko prozesuaren ondoren egin duen lehen agerraldi publikoan, Meinrad Spenger-ek berretsi du konpainiaren Euskadirekiko konpromiso sendoa, zeinak onura handiak ekarriko baitizkie bai Euskaltelen bezeroei bai euskal gizarteari. "Integrazio horri esker, Euskaltelek aukera izango du zuntz optikozko sareetarako sarbide azkarra izateko eta, hala, bezeroei zerbitzu bikaina eskaintzeko; bere mugikorreko azpiegiturak izango ditu, eta hori gero eta garrantzitsuagoa da 5G teknologia iritsi den honetan; estatuko hedapena bizkortuko du, MASMOVIL Taldearen sareak erabiltzeari esker; eta, epe laburrean, bezeroei balio erantsiko zerbitzu berriak eskainiko dizkie, hala nola energia % 100 berdea, finantza-zerbitzuak edo telemedikuntza".\nSpenger-ek, halaber, honela azaldu du: "industria-proiektu sendo bat sortu dugu, inbertitzeko bokazioa duena -gaur iragarri duguna da horren froga- eta hazteko potentzial nabarmena duena. Gainera, oso pozik gaude integrazioaren aurrerapenekin eta oso azkar izango dugulako aukera Euskaltelen EAEko bezeroei onurak eskaintzeko".\nHorretaz gainera, iragarri du Euskaltel izango dela Taldeko enpresentzako eskaintzaren buru Estatu osoan, bere esperientziari eta eskaintza komertzialari esker, eta Euskadiko enpresei eguneroko erronketan laguntzeko duen posizionamendu egokiari esker, soluzioak eskaintzen baitizkie beren eraldaketa digitalerako eta, horrenbestez, lehiakortasuna hobetzeko.\nDeusto Business Alumnik gonbidatuta, MASMOVILeko eta Euskalteleko CEOarekin batera, topaketan izan dira, halaber, Agustín Garmendia Deusto Business Alumniko lehendakaria, Asier Atutxa PwCren iparraldeko zonako bazkide zuzendaria eta Ivan Marten Orkestrako lehendakaria.\n10 Gb/s simetrikorainoko abiadurak\nInbertsio-bokazio horren adierazgarri da dagoeneko garatzen ari den FTTH sare berriaren hedapena. Gaur egun, zuntz optikozko zerbitzuak EAEko ia 850.000 etxetan eskaintzen ari dira dagoeneko, eta milioi bat etxe izango dira urte-amaieran. Prozesua amaitzen denean, Euskadiko 1.300.000 etxe eta negozio konektatu ahal izango dira Euskaltelen FTTH sare berrira.\nAzken belaunaldiko sarearen hedapen horri esker, EAEko etxeek 10 Gb/s-rainoko nabigazio-abiadurak izango dituzte, eta beste abantaila esklusibo batzuk ere izango dituzte, hala nola estaldura handiagoa etxean, WiFi 6 teknologiari esker, eta nabigatzeko ahalmen handiagoa zenbait gailu konektatuta egonda, besteak beste.\nEuskaltelen sare osoa azken belaunaldiko zuntz optikoaz ordezteko, XGS-GPON estandarrean oinarritutako teknologia erabiltzen da. Teknologia hori prestatuta dago prestakuntza, telelana, gaming-a, streaming-a edo bideo-deiak aldi berean egiteko, eta simetria osoa du sare osoan. Estandar horri esker, 10 Gb/s-rainoko abiadura simetrikoak lor daitezke, hau da, egungo teknologiak duen deskarga-ahalmena baino 4 aldiz handiagoa, eta igotzeko ahalmena 8 aldiz handiagoa.\nHedapena dagoeneko egina dagoen herri eta eskualdeetan, Euskaltelen bezeroei jada jakinarazten ari zaie zer urrats egin behar dituzten beren ekipamenduak belaunaldi berriko beste aurreratuago batzuez, erabat doan, ordezteko. Gainera, Euskaltelen zerbitzuak kontratatzen ari diren bezero berriek dagoeneko zuntz optikozko sare berrirako kontratatzen dituzte gehienbat.\nEtxeetan ekipamendu berriak hedatzeko eta instalatzeko lanak amaitzen direnean, Euskadi Europako eskualderik aurreratuenetako bat izango da teknologiari dagokionez, eta 5G teknologia erabiltzeko eta garatzeko prestatuta egongo da. 5G teknologia zuntz optikoaren sarean oinarritzen da, eta abiadura handiagoa dakar, 4G teknologiak baino ahalmen hamar aldiz handiagoa, eta gai da datu-kopuru eskerga bat kudeatzeko eta komunikazio ultralasterrak ia latentziarik gabe ezartzeko.\nMeinrad Spenger-ek, bere agerraldian, azaldu du zer arrakasta-faktorek eraman duten integrazioaren ondorio den taldea Estatuko hazkunderik handienekoa izatera. MASMOVIL eta Euskaltel batuta, 14 milioi linea inguru dituen talde bat sortu da -mugikorreko 11 milioi bezero eta banda zabaleko 3 milioi bezero-, gutxi gorabehera 3.000 M€-ko diru-sarrerak, 1.000 M€-tik gorako EBITDA, zuntz optikoarekin konektatutako 26,5 milioi etxe eta 2.000 langile inguru dituena, estatu osoan presentzia sendoa duena eta gai dena inbertsio handiak egiteko, beharrezkoak baitira Espainiako telekomunikazioen merkatuan lehiatzen jarraitzeko.\nLurraldearekin duen konpromisoaren erakusgarri, Euskaltelek aberastasuna eta garapen teknologikoa sortzen jarraitzen du Euskadin, eta egoitza soziala eta fiskala Euskadin atxiki ditu; urtean 50 milioi euro baino gehiago ematen dizkie euskal foru-ogasunei, hau da, 1.300 milioi euro baino gehiago bere 25 urteko historian.\nHogeita bost urte hauetan, Euskaltel ekonomiaren bultzatzaile izan da, eta 2.500 milioi eurotik gora kontratatu ditu euskal hornitzaileekin. Halaber, urtero, gizarte, kultura, kirol eta enpresaren arloko 200 entitateri baino gehiagori laguntzen die hiru lurralde historikoetan egiten diren askotariko jardueretan. Eratu zenetik, 125 milioi euro baino gehiago bideratu ditu euskal gizarteko esparru guztietara zuzendutako jarduera horiei laguntzeko.


LANKI Ikertegiak bi argitalpen berri aurkeztu ditu — TUlankide MONDRAGON\nBi argitalpen berri aurkeztu ditu Mondragon Unibertsitateko LANKI Kooperatibismoaren Ikertegiak, biak ala biak LANKI Koadernoak bilduma barruan argitaratutakoak. Humanitate eta Hezkuntza Zientzien Fakultateako Eskoriatzako campusean egindako ekitaldian, parte hartu dute bildumaren 13. eta 14. koadernoen egileen ordezkari bezala Andoni Eizagirrek eta Aitzol Loyolak.\nKoaderno honek ikerketa batean du jatorria; zehazki, Andoni Izagirrek 2017ko udaberrian eta 2018ko lehen seihilekoan Gipuzkoako eragile ekonomiko eta sozial nagusiekin eginiko ikerketa-solasaldietan. Orduan entzun eta ikasitakoetatik tiraka, irakurketa berriak egin eta informazio estatistikoak baliatu dituzte egileek. Liburuan zehar Euskal Autonomia Erkidegoan (EAE) arreta ipini arren, sarritan, Gipuzkoan zentratu dute analisia, baina, oro har, ideia nagusiak orokortzeko modukoak direlakoan daude Eizagirre eta Udaondo ikertzaileak.\nEgileek ahalegin berezia egin dute egitura sozioekonomikoaren alderdi nagusietan herri gisa nola gauden ulertzeko.\nHorretarako, bi zatitan antolatu dute lana: lehenengo zatian, arreta ipini dute mundu-mailako eraldaketa globaletan eta eskualdeen garabidean izaniko eraginetan. Izan ere, Europaren arazo nagusietakoa eskualdeen arteko dibergentzia-prozesua da. Bigarren zatian, ostera, ikertzaileek fokoa gurean ipini dute eta azken berrogei urteotako bilakaera laburbiltzeko ahalegina egin dute.\nFageda esperientzia berezia da, desgaitasun psikikoak eta buruko gaixotasunak dituzten pertsonek osatzen baitute.\nProiektuaren xedea pertsona horien bizi-baldintzak eraldatzea da, eta, horretarako, kooperatiba bat sortu dute, ikuspegi paternalistak alde batera utzita.


Turismoaren gaia pil-pilean dagoen honetan, aurtengo udarako oporrak zertan pasa ditudan partekatu nahi dut zurekin.\nBigarren legegintzaldia dut Orexako alkate moduan eta legegintzaldi hasiera guztietan izaten dira herritik kanpo erakunde ezberdinetan ardurak hartu beharra. Nere kasuan ez dira makalak Eudel eta Euskal Fondoako zuzendaritzako kide izatea tokatu zait eta. Kasu honetan bigarrengoaz hitzegingo dizuet.\nEuskal Fondoa 114 udalerrik osatzen dute Euskal Herriko kooperaziorako udalen elkarte bat da. Urte asko daramatza lanean bereziki Ertamerikan eta Saharar errefuxiatu kanpamenduetan.\nZuzendaritzan badira hilabete batzuk komentatu zela Nikaraguara bidai bat prestatzen ari zirela bertako proiektuak ikuskatu eta jarraipena egiteko asmoz. Ez da erraza izaten hainbeste eguneko tartea hartzea erritmoa bizi bizi doanean baina uztailan oporrak nituela probestuta aukera polita izango zela pentsatu nuen.\nBi aste pasa ditugu Nikaraguan eta proiketu mordoa ikusi dugu. Gure lana batez ere ordezkaritza politiko bezala elkarteekin eta bertakoekin egotea izan da eta lantalde teknikoari babes instituzionala ematea bere eguneroko lana errezteko.\nEuskal Herriko enbaxadoreak izan gara. Hainbeste urteko elkarlanean ariturik argi dute gu euskaldunak garela eta hori helarazten jarraitzea izan da gure lana. Euskalduna izateak dirua zentzuz inbertitzea dakar, bertara udalek bideratzen dugun dirua gure herritar guztion dirua baita. Elkartasuna bai baina baita seriotasuna ere. Urte luzeetako elkarlana sentitu dugu gure azalean eta benetan gure Euskal Herria txikia gure mugetatik at ere badela zerbait eta oso harro gaude horretaz.\nKooperazioan egiten den lan izugarria ikusi dugu, ura etxeetara eramaten, kaleen dreinaketa egiten, ur zikinak kanalizatzen beti ere emakumeen ahulduntzea bilatuz. Urte askotako lan serioa dago eta hori bistadizo batean ikusten da. Hala ere atentzioa gehien deitu didana nere burua euskal enbaxadore modura sentitzea izan da. Nere txikitasunetik (zentzurik zabalenean...) besteekin elkarlanean nere herria eraikitzen nagoela sentitu dut. Ez gara bertako herritarren bizitza bakarrik aldatzen ari, bertan garena kanpoan zabaltzeko ere sekulako ariketa da. Euskal Fondoa kooperaziorako elkarte bat baino gehiago da, gure bozgorailu bat, azken finean euskaldun guztion enbaxada bat.\nTurismoa, masifikazioa eta horrelako burrunbak besterik ez ditugu azken aldian gurean. Oso harro nago nere oporrak beste era batera inbertitzeaz, eta bai oporretan lanean egoteak mordoa asebete nau. Zeinek esan behar zidan Orexako alkate sartu nintzen 2011 hartan, sei urte geroago Euskal Herri osoko enbaxadore modura egingo nuela Nikaraguan. Askotan azaldu digute Euskal Fondoak egiten duen lana baino benetan bizi arte ez dela benetan egiten den lanaren sakontasuna.


TAILERRA: Funtsezko kopiagintzaren hastapenak. Museoko kopiagintzaren bidez pinturan murgilduz. Luis Candaudap - bilbaoartdistrict\nTAILERRA: Funtsezko kopiagintzaren hastapenak. Museoko kopiagintzaren bidez pinturan murgilduz. Luis Candaudap\nFuntsezko kopiagintzaren hastapenak. Museoko kopiagintzaren bidez pinturan murgilduz\nFuntsezko kopia deritzonak margolarien utopia batera bideratzen gaitu neurri batean, zeinaren arabera irudiaren errealitatearekiko korrespondentzia zehaztasunera gerturatzen den, haren bidez errealitate horren fede emanez. Ikastaro nagusiki praktiko honek justu kontrakoaz dihardu, ulerturik errealitatea, aldakorra ez ezik, pertsonek beren irudikapenen bidez inguruarekin duten harremanen mendekoa ere badela.\nPinturan hasitako pertsonei zuzendua, Luis Candaudap izango da koordinatzailea, UPV-EHUko Pintura Masterreko artista laguntzailea eta margolaria, eta ikastaroaren abiapuntua «eredua-kopia» esaten zaiona izango da. Ikastaroaren xedea da museoko obrek egungo sortzaileari eskaintzen dizkioten aukerak zabaltzea, egile batzuen praktikarekin konektatzeko asmoz.\nHelburuak dira obraren funtsezko ardatza hautematea, ideia piktoriko bat oinarri hartuta prozeduraren aplikazioa ulertzea, kopiak egiten ohitzea, sortzea xede duen behaketan ohitzea eta aurreikusitako formatua gauzatzea egilearekin zerikusia duten terminoetan. Behaketa, hausnarketa eta jarduera piktorikoa batzen dira praktika interesgarri honetan, eta pinturaren berezko harremanen lengoaiarekin bat datozen gorputzeko atal guztiak mugitzen hasten dira.\nData: 2020/04/01tik 2020/05/27ra\nOrdutegia: Astelehen eta asteazkenetan, 10:00etatik 12:30era (16 saio - 40 ordu)\nTags: Artea, bilbao, Tailerra


Orain HTC Desire 12+ salgai dago 249 euroan Gadgeten berriak\nHTC enpresa beti egon da Googleren itzalean, gutxienez azken urteetan. Izan ere, bilaketa erraldoiak iaz Taiwango konpainiaren mugikor dibisioaren zati bat erosi zuen, atsedena hartzeko eta kontuan hartu zure egoera merkatuan, aldatu nahi duen egoera eredu berriak merkaturatuz, gama altukoa eta gama ertaina.\nHTC-k gama ertainarekiko duen konpromisoari HTC Desire 12+ deritzo, dagoeneko dagoen terminal bat eskuragarri Espainian 249 euroko prezioan. Modelo honek, beltzez soilik eskuragarri, 6 hazbeteko pantaila eskaintzen digu oso alboko marko murriztuekin eta 18: 9 pantaila formatuarekin, merkatuko egungo joerari jarraituz.\nHTCk aurtengo sarrera ereduan, HTC Desire 12+, argazkilaritza maite dutenengan pentsatu du 13 mpx + 2 mpx kamera bikoitza atzeko aldean Eta LED flashari esker oso zaila izango da argazkiak argi gutxian ateratzea. Ezin nuen bokeh efektua galdu, atzeko plano lausoarekin lehen plano zorrotzak egitea ahalbidetzen digun efektua, ia profesionalak diruditen gure erretratuetarako.\nHTC Desire 12+ zehaztapenak\nHTC Desire 12+ Android Oreo 8.0 eta prozesadore batek elikatzen du Qualcomm-en Snapdragon 450 3 GB RAM-rekin lagunduta eta 32 GB barne biltegiratze. Aurreko kamerak 8 mpx-ko bereizmena eskaintzen digu f / 2,2 diafragmarekin, eta atzeko kamera 13 + 2 mpx bikoitza da f / 2,2 diafragmarekin.\nModelo honen bateria 2.965 mAh-ra iristen da, terminal honek integratzen duen HD + bereizmenarekin 6 hazbeteko pantaila mugitzeko nahikoa baino gehiago. Atzeko aldean, kamerez gain, a ere aurkitzen dugu hatz-marka sentsorea gure terminalerako sarbidea babesteko aukera ematen digu.\nArtikuluaren bide osoa: Gadgeten berriak » telefonia » Telefono mugikorrak » Orain HTC Desire 12+ salgai 249 euroren truke\nAcer-ek 15 hazbeteko lehen Chromebook bihurgarria aurkeztu du


Lehen indarra gara Hego Euskal Herriko irakaskuntzan | LAB SINDIKATUA\nZerbitzu Publikoak Irakaskuntza Lehen indarra gara Hego Euskal Herriko irakaskuntzan\nIkasturte honetan zehar, Hego Euskal Herrian, irakaskuntzako kolektibo desberdinetan hauteskunde sindikalak burutu ditugu.\nLAB irakaskuntzatik zorion mezu bat helarazi nahi diogu gure hezkuntza komunitatea osatzen dugun kide guztiei, liberatu, delegatu eta afiliatuei, une oro gure bide lagun izateagatik eta egunez egun erakusten duten konpromisoagatik. Era berean, hezkuntza komunitateko langile guztiak zoriondu nahi ditugu, oztopo guztien gainetik, hauteskunde sindikaletan parte hartzeagatik.\nNafarroako sare publikoan, LABek gora egin du bai ordezkarien kopuruan (11 izatetik 12 izatera pasatu gara), baita lortutako boto kopuruan ere. 900 bototik gora lortu ditugu lehenbiziko aldiz, emandako boto guztien ia %20. Horri esker, irakaskuntza arloko lehendabiziko indarra izaten segitzen dugu. Gure sindikatuak 2011ean eta 2015ean lortutako garaipenak berretsi ditu, eta argi gelditu da Nafarroako Gobernuko langileek LABen jarduna babestu eta Erregimenaz haratago eredu sozial bat bultzatu nahi duela. Gogorarazi nahi dugu, ikastoletan %96ko ordezkaritza duela LABek, eta itunpeko sarean zein unibertsitatean, erreferentzialtasuna handituz goazela apurka apurka.\nEuskal Autonomia Erkidegoko sare publikoan, LABek lehenengo indarra izatea berretsi du, 96 delegaturekin ordezkaritza handiena lortuaz. Ikastoletan ere ordezkaritzaren gehiengoa dugu. Ibilbide oparoa egin dugu azken urteetan. Sare publikoan nahiz itunpekoan, piztuta izan ditugun lan gatazka eta borrokaldiak, arrakasta handiko mobilizazioak izan dira. Negoziazio kolektiboan zegoen blokeoa hautsi eta adostasunetarako bideak ireki ditugu. Aipamen berezia egin nahiko genioke gizarte ekimenean irekita jarraitzen duen gatazkari. Lerro hauen bidez, patronalak negoziaziorako duen borondate falta nabaria salatu nahiko genuke. 28 greba egun egin eta gero, oraindik ez baitugu aurrerapausorik.\nBide honetan, aintzat hartu nahi ditugu, Hego Euskal Herrian kolektibo desberdinetan sinatu ditugun akordio sendoak, hezkuntzaren kalitatean eta lan baldintzetan hobekuntza nabarmenak lortuz.\nIpar Euskal Herrian, azken urteetan ere hezkuntza komunitatea biziki indartsu aritu da. Ekimen desberdinak burutu dira bertan: “Baxoa euskaraz!” aldarrikatuz egindako mobilizazioak, Seaskan irakasle falta salatuz egindako ekintzak, eremu publikoan murrizketen aurrean egindako grebak…\nGuzti honek agerian uzten du egungo hezkuntza sistema agortua dagoela eta jauzia eman behar dugula eredu berri baterantz.\n2016ko maiatzean Iruten dinamika abiarazi genuen, inposaketak salatzeaz gain, hezkuntza sistema propiora bidean gaurdanik urrats praktikoak emateko erronkarekin. Ebaluazioa erdigunera ekarri eta ebaluazio hezitzaileari buruzko jardunaldiak antolatu genituen. Elikadura burujabetza ardatz hartuta, jangelen ereduaren inguruan hausnarketa burutu dugu ere. Honetaz gain, ikasturte honetan, sexu heziketari buruzko gida argitaratu dugu, besteak beste. Era berean, gure hezkuntza egitasmoa berriztu dugu, euskal gizarteari proposamen sendo eta integrala aurkeztu diogularik. Zentzu honetan, argi dugu langileriak babesa eman diola LABek eskaintzen duen proiektu integralari.\nGarbi daukagu gauza asko hobetu behar direla oraindik. Izan ere, Euskal Herriko hamaika txokotan hezkuntza arazoak ugaritzen eta larriagotzen ari dira: proiektua aurrera atera nahi eta finantziazioa falta, euskararen erabilera eta kalitatean beherakada, euskal kulturaren transmisioan hutsune larriak, jatorri eta egoera ekonomikoaren araberako segregazioa gainditzeko nahia eta ezina… Horregatik, guk borrokan jarraitzeko konpromiso irmoa dugu; Euskal eskola publiko komunitarioaren bidean eta langileon lan baldintzak defendatzen, burujabetzaren bidean sakonduz. Guk gurea izango den hezkuntza sistema nahi dugu, gure herriak dituen beharretara egokitua. Tokian tokiko errealitate zehatzei herri erantzunak ematea planteatzen dugu. Adostasunetara iristeko eta arduraz jokatzeko garaiak direlako.